Хорхе Луис Борхес: Тлён, Укбар, Orbis Tertius - BBC News O'zbek\nХорхе Луис Борхес: Тлён, Укбар, Orbis Tertius\nАргентиналик икки улуғ адиб – Хорхе Луис Борхес (1899 - 1986) ва Хулио Кортасар (1914 - 1984) бадиий меросининг XX аср жаҳон адабиётидаги кўлами беқиёсдир.\nШу кунларда ҳар икки ёзувчининг таваллуд айёми (Борхеснинг 115 йиллиги, Кортасарнинг эса – 100 йиллиги) нишонланар экан, айри икки адабий йўлдан борган, ҳар бири алоҳида ва хос бадиий воқелик ярата олган, аммо оқибатда жаҳон адабиётида баробар ва беназир из қолдирган бу улуғлар меросига ўзбек ўқувчиси эътиборини жалб этишни истадик.\nУлар тасарруф этган бадиий тимсоллар, рамз ва ташбеҳлар тадқиқи асарлари ҳажмидан ўнлаб маротаба кўп бўлса-да, ижодий мерослари атрофидаги мунозаралар ҳали-ҳамон тинган эмас. Борхес мунтазам тарзда мурожаат қилган рамзлар эса, хусусан, мана булар эди – кўзгулар, кутубхона, адоқсизлик, боғ ва тушлар олами ҳамда буларнинг барчаси биргаликда – лабиринт. У “Ал-Муҳтасимга яқинлашув” ҳикоясида ёзади: “Қодир Худонинг ўзи ҳам Кимнидир излашда давом этаётир, ушбу Кимдир эса - бошқа бир юксакроқ (ёхуд шунчаки зарур ва ўзига монанд) Кимнидир излаш билан машғул ва шу тариқа Замонлар Интиҳосига - ёки, тўғрироғи Интиҳосизликка (чексизликка) қадар”. “Хароба доиралари”да эса қуйидагиларни ўқиймиз: “Бир кун - қушларидан айрилган субҳидам чоғи афсунгар доира кетидан доира бўлиб, эҳром деворларига олов яқинлашаётганини кўрди. Дарёдан нажот топмоқчи бўлди, бироқ ўлим унинг улуғ ёшига тож кийдириш, барча ташвишлардан халос этиш учун ташриф буюрганлигини англаб, бу фикридан қайтди. Ва у ёнғинга пешвоз чиқди. Бироқ олов тиллари унинг вужудини забтига олмади, билъакс эркалаб ялаб-юлқади, ювиб-таради - куйдириб кул қилмади. Ва енгил тортиб, хўрлик алами билан даҳшат ичра англаб етдики, унинг ўзи ҳам кимдир биров ўз тушларида кўраётган шарпа эди, холос”. Борхес мавжуд воқеликнинг ўзи-да омонат ва номукаммал эканлигини, уни бошқа бир – тўқиб чиқарилган ва барча унсурлари пухта ишланган бошқа бир дунё ўзида маҳв эта олиши мумкинлигини айтади – “Тлён, Укбар, Orbis Tertius”. “Лабиринтида ҳалок бўлган Ал-Бухорий”, “Ўлим ва буссоль”, “Хароба доиралари” каби ўнлаб ҳикоялари сингари “Ал Муҳтасимга яқинлашув”, “Яширин мўъжиза”, “Тангри битиклари” ва “Тлён, Укбар, Orbis Tertius” деб номланган ҳикоялари адибнинг фундаментал асарлари қаторида алоҳида тадқиқ этилади.\nБорхес асарлари тадқиқи кишини бир вақтнинг ўзида ҳайрат ва таассуфга солади. Биргина ёзувчи шу қадар кўламдор адабий оламни барпо эта олгани ҳайратланарли. Таассуф шуки, адиб шу йўналишдаги бошқа уринишларга асло ўрин қолдирмаган каби. Яъни, унинг асарлари яхлитлигини чиндан тасаввур қила олар экансиз, бу адабиёт сарҳадларида яна нималардир қилишга, ҳали кашф этилмаган бошқа нуқталарни излаб топа олишингизга умид сўниб боради. Аммо, унинг замондоши Хулио Кортасар бир карра қўйилган нуқта асло сўнггиси бўлмаслигини далиллаб берди. Кортасар Борхес воқелигига бақамти, аммо айни пайтда батамом мустақил хос воқелигини ярата олди. Ўнлаб ҳикоялари, "Рауэла", "62. Йиғиш учун андоза", "Мануэл китоби" каби романлари билан бадиият уфқларини мислсиз тарзда кенгайтириб юборди. Таъбир жоиз бўлса, сўнгги бир неча ўн йилликлар адабий жараёни аргентиналик мана шу икки интеллектуал маҳсуллари таъсири остида кечди.\nИкки улуғ адиб таваллуд кунида эътиборингизга Хорхе Луис Борхеснинг "Тлён, Укбар, Orbis Tertius" номли фундаментал асари ҳавола қилинар экан, ундаги тафаккур жилвалари ва бадиият оҳангларидан баҳраманд бўлишингизни тилаймиз.\nКўзгу ва энциклопедиянинг ўхшашлиги туфайли мен Укбарни кашф қилдим. Рамос-Мехиада, Гаона кўчасидаги уйнинг йўлак адоғида кўзгу ташвишли жимирлар, энциклопедия эса кишини чалғитиш учун The Anglo-American Cyclopedia (Нью-Йорк, 1917) деб номланган бўлиб, 1902 йилги Encyclopedia Britannicaнинг сўзма-сўз, аммо анча кечиккан қайта нашри эди. Бу воқеа беш йил чамаси аввал содир бўлди. Ўша оқшом уйимга Биой Касарес меҳмон бўлиб келган ва биз романни биринчи шахс номидан қандай ёзиш кераклиги ҳақида баҳслашиб, узоқ ўтириб қолдик. Фикримизга кўра, бу каби роман саҳифаларида ровий айрим воқеалар ҳақида атайин сўзламас ва ё уларни бузиб кўрсатиб, турли хил қарама-қарши талқинларга йўл қўярди; ўз навбатида бу ҳол баъзи - жуда озчилик - ўқувчиларнинг бешафқат ва ё бачкана моҳиятни англаб етишларига кўмак берар эди. Йўлак адоғида бизни кўзгу кузатиб турар ва биз кўзгуларда аллақандай мудҳишлик бор эканига эътибор қилдик (ярим тун чоғи бундай кашфиётлар муқаррар). Шунда Биой Касарес Укбар ересиархларидан бирининг сўзларини эслади: «Кўзгу ва қўшилишлар жирканчдир, илло улар одамлар миқдорини кўпайтиради». Мен ушбу кўҳна ҳикмат манбаини сўрадим - бу The Anglo-American Cyclopediaда, Укбар ҳақидаги мақолада босилган, дея жавоб қилди Биой. Бизнинг уйда (жиҳозлари билан ижарага олган уйимизда) шу нашрнинг бир нусхаси бор эди. XXVI жилднинг сўнгги саҳифаларида биз Упсала ҳақидаги мақолани, XXVII жилднинг дастлабки саҳифаларидан «Урал-Олтой тиллари» тўғрисидаги мақолани топдик. Укбар ҳақида эса лом-мим дейилмаган эди. Бироз ҳижолат бўлган Биой кўрсаткич-жилдни қўлига олди. У турли талаффузларни саралаб, беҳуда уринарди: Укбар, Угбар, Оокбар, Оукбар… Кетиш олдидан айтдики, Укбар Ироқ ва ё Олд Осиёдаги аллақайси бир вилоят эди. Тан олишим керак, мен бир қадар ўнғайсизланган кўйимча унинг фикрини маъқуллаган бўлдим. Хаёл қилдимки, ном-нишонсиз бу мамлакат ва исм-шарифи йўқ бу ересиарх Биой йўл-йўлакай ўйлаб топган нарсалар эди ва шулар воситасида аслида унинг ўзига тегишли жумлани асосли қилиб кўрсатмоқчи бўлганди. Юстус Пертес хариталаридан бирига бесамар тикилиш оқибатида бунга ишонч ҳосил қилдим.\nЭртаси куни Биой Буэнос-Айресдан қўнғироқ қилди. Энциклопедиянинг XXVI жилдига киритилган Укбар ҳақидаги мақола қаршисида турганини айтди. Унда ересиархнинг исми кўрсатилмаган, аммо, гарчи адабий нуқтаи назардан анча бўш бўлса-да, ҳарқалай, қарийб ўша сўзлар билан ифода этилган таълимотнинг баёни бор: «Қўшилиш ва кўзгулар - жирканчдир», "Copulation and mirrors are abominable". Энциклопедия матнида шундай дейилган эди: «Ушбу гностиклардан бирининг назарида бу дунё сароб ёки (аниқроғи) недир ботил макон эди. Кўзгулар ва бола туғишлар жирканчдир (mirrors and fatherhood are hateful), илло мавжуд нарсани кўпайтириб, чор-атрофга тарқатадилар». Мен бу мақолани кўрмоқчи эканлигимни айтдим. Бир неча кундан сўнг Биой уни олиб келди. Мен ҳайратдан ёқа ушлаб қолгандим – Риттернинг «Ўлкашунослик», "Erdkunde" деб аталган муфассал кўрсаткичларида «Укбар» деган номга ишора ҳам йўқ эди, ахир.\nБиой келтирган китоб чиндан ҳам Anglo-American Cyclopediaнинг XXVI жилди эди. Устмуқоваси ва бандидаги тартиб сўзлар айнан бизнинг нусхамиздаги каби (Тор-Урс), бироқ унинг саҳифалари 917 эмас, балки 921 та эди. Худди мана шу қўшимча саҳифаларда (ўқувчи фаҳмлаганидек) сўзликда кўрсатилмаган Укбар ҳақидаги мақола бор эди. Биз кейинроқ жилдлар орасида бошқа тафовутлар йўқлигини аниқладик. Иккови ҳам (айтиб ўтганимдек) Encyclopedia Britannica ўнинчи жилдининг қайта нашри бўлиб, бу китобни Биой "кимошди" савдосида харид қилган эди.\nАдабий тамойилларда ҳам ягона объект ғояси ҳукм суради. Муаллиф жуда кам ҳолларда кўрсатиб ўтилади. У ерда «қаллоб плагиат» тушунчасининг ўзи йўқ: мавжуд барча асарлар замондан ташқари ва исми номаълум танҳо муаллиф қаламига мансуб ягона асар унсурларидан ўзга нарса эмаслиги кундай равшан. Баъзан эса танқидчиларнинг ўзлари муаллифларни ўйлаб топади: бунинг учун икки турли асар танлаб олиниб – масалан, «Дао Дэ Цзин» ("Tao Te Ching") ва «1001 кеча» – уларни битта адиб номи билан боғлайдилар, сўнгра ушбу ажабтовур homme de lettres – қаламкашнинг руҳияти холис ва жиддий тарзда тадқиқ этила бошланади.\nПост-скриптум, 1947. Юқорида баён қилинган бадиани мен 1940 йилда «Фантастик асарлар куллиёти»да чоп этилган ҳолича – бир неча ташбеҳ ва мана энди енгилтаклик бўлиб туйилаётган ҳазиломуз хулосани ҳисобга олмаганда – қисқартиришларсиз келтиряпман. Ўшандан буён қандай воқеалар бўлиб ўтмади дейсиз!.. Улардан айримларига тўхталиб ўтаман.\nМана шу жойда ҳикоянинг ўзимга тааллуқли қисмига нуқта қўяман. Қолганлари эса барча ўқувчиларим хотирасида (ва балки умид ва ё қўрқувларида) яшайди. Фақат яна айрим мисолларни эсга солиш кифоя. Башариятнинг кўламдор хотираси уларни тўлдириб, равнақ эттиришига аминман. 1944 йилда бир одам Мемфис кутубхонасида (Нашвилл, Теннеси штати) “The American” газетасини тадқиқ қилаётиб, Тлён Биринчи Энциклопедиясининг барча қирқ жилдини топиб олди. Ўша кашфиёт тасодиф эдими ва ёки ҳанузга довур яширин бўлган Orbis Tertius соҳибларининг ижозати билан рўёбга чиқарилганмиди, деган масала атрофида ҳамон мунозаралар тинган эмас. Кейинги фараз ҳақиқатга яқинроқ, чамаси. Ўн биринчи Жилднинг ақл бовар қилмас айрим таъкидлари (дейлик, “хрёнирлар”нинг кўпайиш хусусияти) Мемфисда топилган нусхада ташлаб ўтилган ёки бир қадар юмшатилганди. Бундан келиб чиқароқ, шундай тахмин қилиш мумкин – айни тузатишлар ушбу янги дунёни чин дунёга имкон қадар яқин тасвирлаш режасига кўра амалга оширилган эди. Буюмларнинг Тлёндан турли мамлакатлар бўйлаб тарқалиши, афтидан, бу режани якунлаши лозим эди... Ҳақиқат шуки, жаҳон матбуоти “топилма” атрофида катта шов-шув кўтарди. Дарсликлар, антология ва куллиётлар, тақриз ва ўгирмалар, Башарият Улуғвор Асарининг муаллифлар билан келишилган ва ё ўғринча қайта нашрлари ўшандан буён ер юзини тўлдириб юборди. Бу жараён ҳали-ҳамон тўхтаган эмас. Воқелик бир зумда турли нуқталарда чекина бошлади. Албатта, воқелик аслида ҳам ён беришни тусаб қолган эди. Атиги ўн йил аввал одамлар хаёлини ўғирлаш учун бир-бирига бақамти ва қатъий тартибли туйилган тушунчалар, айтайлик, диалектик материализм, аксилсомийлик ва ё фашизм кифоя эди. Шундай экан, ҳар соҳаси тартибга солинган янги сайёранинг – Тлённинг жозибасига учиш, унинг муфассал ва равшан манзарасига кўнгил қўйиш аслида ҳеч гап эмасди. Ахир, воқелик ҳам тартибга солинган-ку, деб эътироз билдириш бефойда. Ҳа, балки шундайдир, аммо у илоҳий қонунларга кўра тартиб қилинган – бунинг таржимаси эса шу: атрофимизда кечаётган ва биз кўниккан воқелик англаб етиш имконсиз бўлган ноинсоний қонуниятларга кўра тартиб қилинган. Тлён эса – бу лабиринт, у инсонлар ўйлаб чиқарган лабиринт, у инсонлар англаб етишлари ҳаққи барпо қилинган лабиринт.\nТлён билан алоқалар ва унга кўникиш биз яшаб турган дунёни йўлдан оздирди. Тлённинг хушбичимлигидан эсини йўқотган инсоният бу уйғунлик фаришталарининг эмас, ва балки шатранж усталари ниятининг маҳсули эканини тобора ёддан чиқараётир. Тлённинг (фаразларга асосланган) “дастлабки тили” мактабларга бостириб кирди, Тлённинг баркамол (ва ҳаяжонли манзараларга тўла) тарихини ўқитиш ўша тарихга, болалик йилларим устидан ҳукмрон бўлган ўша тарихга кўланка ташлаб улгурди; одамлар хотирасидаги одатий ўтмишни бошқа бир ўтмиш, биз сохта ва қаллоб эканидан ҳам бехабар бошқа ўтмиш сиқиб чиқармоқда. Нумизматика, доришунослик ва археология ўзгаришларга юз тутди. Ўйлашимча, табиатшунослик ва риёзиётни ҳам шу қисмат кутаётир... Ер юзаси бўйлаб тариқдек сочилган танҳо донишмандлар шажараси шу тариқа дунё тусини ўзгартириб юборди. Уларнинг иши давом қилаётир. Агарки, башоратларимиз рўёбга чиқса, юз йиллардан сўнг кимдир биров Тлён Иккинчи Энциклопедиясининг юз жилдини топиб олади.


Жиззахда тикув дастгоҳлари ишлаб чиқарадиган корхона ишга тушди\n17:00 / 03.02.2016\nЖиззах вилоятида 2015 йилда саноат соҳасида 254 миллиард сўмлик 213 лойиҳа амалга оширилди. Корхоналар модернизация қилиниб, 50 дан зиёд турдаги саноат маҳсулотлари ишлаб чиқариш ўзлаштирилди.\nЎзА хабарига кўра, “Ўзбекенгилсаноат” акциядорлик жамияти ҳамда хитойлик ишбилармонлар ҳамкорлигида ташкил этилган “JUITA GULSHANA INVEST” қўшма корхонаси саноатлашган тикув дастгоҳлари ишлаб чиқаришга ихтисослашган.\n– “Жиззах” махсус индустриал зонаси ҳудудида бўш турган бинони харид қилиб, тўла таъмирдан чиқардик, – дейди корхона ижрочи директори Нурали Абдурасулов. – Кейин замонавий технологиялар асосида ишлаб чиқарилган тикув машиналарини йиғиш ва эҳтиёт қисмлар тайёрлаш дастгоҳлари келтириб ўрнатилди. Натижада “Ўзбекистонда ишлаб чиқарилган” тамғаси билан йилига 15 минг дона саноатбоп тикув машинаси ишлаб чиқариш қувватига эга корхона ишга туширилди. Ҳозир бу ерда бир неча турдаги тикув машиналари ишлаб чиқарилмоқда. Маҳсулотнинг учдан бир қисми хорижга экспорт қилинаётир. Айни пайтда 50 доимий иш ўрнига эга корхонада ишлаб чиқаришни кенгайтириш ишлари давом эттирилмоқда. Жумладан, тикув машиналари қисмларини шу ернинг ўзида тайёрлаш бўйича янги лойиҳалар амалга оширилмоқда.\n2017 йилга бориб тикув машиналари учун эҳтиёт қисмларнинг 50 фоизини шу ернинг ўзида тайёрлаш йўлга қўйилади. Бундан ташқари, ип ўраш дастгоҳлари, трикотаж маҳсулотлари тикишда кенг фойдаланиладиган ярим сунъий иплар, кийимлар учун безак, ўровчи материаллар ишлаб чиқаришни ўзлаштириш ҳам режалаштирилган. Лойиҳа амалга оширилгач, яна 50 дан ортиқ қўшимча иш ўрни яратилади.\nЗамонавий технологияга асосланган дастгоҳлар бир вақтнинг ўзида тикиш, газламанинг ортиқча қисми ва ипни кесиш каби юмушларни автоматик тарзда бажаради. Тикув машиналарининг яна бир афзаллиги – энергия тежамкорлигидир.


Тонзипрет – medu.uz – Дорилар ҳақида маълумотлар ўзбек тилида\nHome Йўриқномалар Тонзипрет\nДори шакли: ичга қабул қилиш учун гомеопатик томчилар\n10 г (=10,9 мл) Тонзипрет томчиси қуйидагиларни сақлайди:\nаччиқ қалампир (Capsicum Dil.D4) – 4,0 г\nгваяк дарахти (Guaiacum Dil.D4) – 4,0 г\nамерика лаконоси (Phytolacca Dil.D1) – 2,0 г\nУшбу дори воситаси 55% алкогол (нисбий ҳажмда) сақлайди.\nТаърифи: тиниқ, бироз сарғиш суюқлик.\nФармакотерапевтик гуруҳи: ҳалқумнинг яллиғланиш касалликларини даволаш учун гомеопатик дори воситаси.\nАТХ коди: R02A.\nКелтирилмаган, чунки гомеопатик препаратларининг фармакологик хусусиятлари тўғрисидаги маълумот гомеопатик даволаш концепциясига мувофиқ эмас, шунинг учун German Commission D монографиясининг бир қисми ҳисобланмайди.\nОғиз ҳалқумнинг яллиғланиш касалликларини даволаш учун гомеопатик дори воситадир. Гомеопатик қўллаш доираси соҳаси ўз ичига: томоқ ёки бодомсимон безларининг ўткир яллиғланиши (тонзилит) ни ўз ичига олади.\nКатталар ва 12 ёшдан ошган болалар 5–10 томчидан ҳар 30 ёки 60 минутда, аммо кунига 12 мартадан кўп эмас 5–10 томчидан кунига\n6-11 ёш бўлган болалар 5–10 томчидан кунига 8 мартадан кўп эмас 5–10 томчидан кунига\n1-5 ёш бўлган болалар 5–10 томчидан кунига 6 мартадан кўп эмас 5–10 томчидан кунига\nТомчиларни, ёки суюлтирилмаган ҳолда бир мунча вақт оғизда тутиб туриб, ёки оз миқдордаги сув билан суюлтириб қабул қилиш керак.\nБолаларга препаратни сувда суюлтирилган ҳолда қабул қилиш тавсия қилинади.\nДозалашда флаконни вертикал ҳолда ушланг!\nҚўллашнинг давомийлиги касалликнинг кечишига боғлиқ. Агар шикоятлар препарат 1-2 ҳафта қабул қилинганидан кейин йўқолмаса, илтимос, шифокор билан маслаҳатлашинг.\nБарча дори воситалари каби препарат ҳам ножўя самараларга эга бўлиши мумкин, улар ҳар доим ҳам пайдо бўлмайди. Ножўя самараларни баҳолашда асос сифатида уларни пайдо бўлиш тез–тезлиги бўйича қуйидаги маълумотлар олинади:\nЖуда тез–тез: Даволашни ўтказган 10 пациентдан 1 дан кўпида\nТез–тез: Даволашни ўтказган 100 пациентдан 1 дан 10 гачасида\nБаъзида: Даволашни ўтказган 1000 пациентдан 1 дан 10 гачасида\nКам: Даволашни ўтказган 10000 пациентдан 1 дан 10 гачасида\nЖуда кам: Даволашни ўтказган 10000 пациентдан 1 дан камида\nКам ҳолларда кўнгил айниши ёки меъдада бузилишлар пайдо бўлиши мумкин.\nЎта юқори сезувчанлик реакциялари жуда кам пайдо бўлади.\nГомеопатик препарат қабул қилинганида мавжуд бўлган бузилишлар зўрайиши мумкин (гомеопатик аггравация). Бундай ҳолларда препаратни қабул қилишни тўхтатиш ва шифокорга мурожаат қилиш лозим.\nУшбу дори воситаси 55% (ҳажм нисбатида) алкоголь сақлайди.\n“Қўллаш мумкин бўлмаган ҳолатлар” бўлимига қаранг.\nТонзипрет томчиларини 1 ёшдан кичик болалар қабул қилиши мумкин эмас, чунки бу ёш гуруҳида қабул қилиниши тўғрисида мувофиқ текширишлар йўқ.\nАгар шикоятлар йўқолмаса, янгилари пайдо бўлса, шунингдек 3 кун давомида тана ҳарорати 39°С ва ундан юқори бўлса, шифокорга мурожаат қилиш керак.\nҚандли диабети бўлган беморлар учун изоҳ: Тонзипрет® томчилари нон бирлигини (НБ) сақламайди.\nДозани ошириб юбориш ҳоллари номаълум.\nИчга қабул қилиш учун гомеопатик томчилар 30 мл, 50 мл ва 100 мл дан флаконларда.\nПрепаратни ёруғликдан ҳимоялаш учун оригинал ўрамида, 25°С юқори бўлмаган ҳароратда сақлансин.\nФлакон очилгандан кейин яроқлилик муддати: 12 ой.


Динейра муҳаббат оғушида » PopCorn.uz - Шоу Бизнес олами хақиқати\nДинейра муҳаббат оғушида\nСана: 20.02.2014 2078 қайноқ\nЎзбекистонимизнинг “Олтин Водийси”нинг қизи Динейра ўзининг қувноқлиги, самимий табассуми билан ҳам ўзбек эстрадасида ажралиб туради.\nҲозиргача тақдим этган охирги таронаси “Рашқ қилма” кўплаб юрак-қалбларни эгаллашга улгурган, кўплаб тингловчиларнинг мусиқий жавонидан мустаҳкам жой олган. Жўшқин мусиқа ва сермазмун матн, шунингдек, ажойиб клипга эга мазкур таронанинг омадини янги ижод намунаси такрорлай олармикан? Бизнингча эса, “Севдим” таронаси ҳам оммалашиши аниқ. Шарқона руҳдаги рақсбоп тарона мусиқаси, аранжировкаси Артём Газиянга тегишли. Бундан аввл машҳурликка эришган “Эркатой”, “Рашқ қилма” қўшиқларининг мусиқаси ҳам айнан Артём Газиян томонидан тайёрланганлигини инобатга олсак, навбатдаги “Севдим” номли тарона ҳам дилларимиздан жой олиши шубҳасиздир. Қўшиқ матни Иброҳим Жияновга тегишли. Динейранинг овози билан эса бу тарона ўзгача наво таратганлигини тинглаганингизда ҳис қилишингиз мумкин. Муҳаббат ҳақидаги мазкур таронани сайтимиз орқали тингланг ва баҳо беринг.\nЯна бир маълумот. Динейра энди кузгача айниқса, ёз фаслида тинимсиз ижод билан банд бўлишини маълум қилди. Нега айнан кузгача дея савол берганимизда, айнан куз фаслида мухлислар учун узоқ кутилган альбомни тақдим этиш истагида эканлигини билдирди. Кўклам баҳордан илҳом олиб, янгидан-янги тароналар яратилади, янги видеоклиплар суратга олинади.\nДинейранинг ижоддан ташқари, яна нималар билан банд бўлишини билишни истаганлар учун ҳам маълумотимиз бор. Серҳаракат Динейра айни вақтда шунингдек, кино соҳасида тадбиркорликка қўл урган. Янги лойиҳа устида иш олиб бораётган Динейранинг ишларига ривож тилаймиз!\nJasur 21 2 2014 11:43\nDineyraga omad tiliyman yahshi qiz.\nNonna 23 2 2014 12:26\nDineyra obojayu vas uvajayu ochen' pesnya Rashq qilma vapshe super i Sevdim toje klassnaya pesnya mne ponravilas'


Айрим киночилар томонидан юқори ташкилотларга йўлланаётган мурожаатлар юзасидан "Ўзбеккино" МА расмий баёнот берди - Darakchi\nАйрим киночилар томонидан юқори ташкилотларга йўлланаётган мурожаатлар юзасидан "Ўзбеккино" МА расмий баёнот берди\nМАДАНИЯТ 01.10.2020, 13:26\nАйрим киночилар томонидан юқори ташкилотларга йўлланаётган мурожаатлар юзасидан "Ўзбеккино" МА расмий баёнот берди.\nСўнгги пайтлар кино соҳасининг айрим вакиллари томонидан расмийлар, давлат ва нодавлат ташкилотларига мурожаатлар йўлланмоқда. Ушбу вазият юзасидан “Ўзбеккино” Миллий агентлиги қуйидагиларни маълум қилади:\nАгентлик ушбу соҳада ижодкорлар меҳнат қилишини, уларнинг ҳар бирининг ўзига хос феъл-атвори мавжудлигини тушунади. Юқоридагилардан келиб чиқиб, муаммо ва камчиликларни белгиланган тартибда ёки маъмурият билан мулоқот орқали ҳал қилиш тарафдори. Бироқ, муаллифлардан “Ўзбеккино” Миллий агентлигига расман мурожаат келиб тушмаган. Агентлик шу нуқтаи назардан ижтимоий тармоқлар ва оммавий ахборот воситалари орқали бир гуруҳ шахслар томонидан давомли равишда расмийларга шикоят йўллашни ташкилот раҳбарияти ва ходимларига босим ўтказишга уриниш, дея баҳолайди.\nМурожаатларнинг аксари эҳтиросларга бой бўлиб, аниқ далил ва асосларга эга эмас. Шу сабабдан Агентлик муаллифларнинг шахсий фаразлардан иборат айбловларини асоссиз ва баъзи ўринларда ҳақоратли деб билиб, уларни рад этади. Бундан ташқари, мурожаатларда ўз иштирокини инкор этган ва имзоси сохталаштирилганини билдирган ижодкорлар борлиги маълум бўлмоқда. Ушбу ҳолат шикоятчи фаолларнинг холислигига нисбатан шубҳа уйғотади.\nШу билан бирга, Агентлик танқид, таклиф ва мулоқотга очиқлигини яна бир бор маълум қилади. Бироқ ушбу мулоқот конструктив кечиши тарафдори.\nСўнгги йиллар “Ўзбеккино” Миллий агентлиги бюджетининг катта қисми бир хил студия ва шахсларга ажратилган. 2018-2019 йилларда айрим студияларга 25 миллиард сўмга яқин маблағлар ажратилган. Бу эса Агентлик бюджетининг 44 фоизини ташкил этади. Оқибатда соҳада рақобат муҳитига путур етган. Агентлик ушбу амалиётни чеклаб, рақобат муҳитини шакллантириш тарафдори. Норозиликнинг сабабларидан бири сифатида бошқа режиссёрлар, ёш ижодкорларга ҳам имконият берилиб, рақобат муҳити тикланаётганини айтиш мумкин.\n“Ўзбеккино” Миллий агентлиги кинематографиянинг аҳоли маданияти ва маънавиятини шакллантиришдаги тутган ўрнини чуқур англайди. Яратилаётган фильмлар юқори савияли санъат асарлари бўлиши, жамоатчиликнинг ва айниқса, ёшларнинг маънавияти ва маърифатини юксалтиришга хизмат қилиши зарур.\nЎз ўрнида бир ҳақиқатни барча англашини истаган бўлардик: Фильмлар томошабин учун, уни кўриш учун яратилади. Бироқ сўнгги йиллар киномаҳсулотларнинг кинопрокатдаги натижалари аянчли аҳволда. 2018-2019 йилда суратга олинган фильмларнинг кинопрокатдан топган даромади сарфланган маблағнинг ўртача 1,5 фоизини ташкил этган.\nБу эса на давлатнинг ва на томошабинларнинг кутилмаларига мос эмас. Агентлик бу ҳолатни яхшилаш, солиқ тўловчилар пуллари эвазига суратга олинган фильмларнинг даромад кўриши зарурлигини маълум қилган. Мухолиф позициядаги шахслар тушунчаларни қориштириб, ушбу ҳолатни “Кинони бизнесга айлантириш” дея аташга уринмоқда. Агентлик кинони бизнесга айлантирмоқчи эмас. Аксинча, кучли киносаноатини яратган ҳолда кино санъатини юксалтиришни мақсад қилган. Ижтимоий тармоқларда ўтказилган сўровномада 78 фоиз респондентлар ҳам агентликнинг ушбу позициясини қўллаб-қувватлаган.\nЎзбек кинолари ўзининг олтин даврларида мамлакат иқтисодиётининг илғор тармоғи бўлган. Ўзбек киносининг потенциали йўқ, деб айтиш қийин.\n"Ўзбеккино" Миллий агентлиги буюртмасига кўра, 2020 йилда 16 та бадиий, 25 та ҳужжатли, 6 та мультфильм ва илк бора 10 та бадиий сериал ишлаб чиқилмоқда. Шу йилнинг ўзида 2021 йилда ишлаб чиқарилиши лозим бўлган 25 та бадиий, 23 та ҳужжатли, 4 та мультипликацион фильмлар ҳамда 25 та сериаллар бўйича ишларни бошлаш режалаштирилган.\nКино ва у билан боғлиқ фаолият тури билан 5 мингга яқин ижодкорлар ва мутахассислар меҳнат қилиши кўзда тутилган. “Ўзбеккино”да ишлаб чиқариш кенг қамровда давом этмоқда. Ушбу рақамлар кинонинг таназзули ва жарликка келиб қолгани ҳақидаги эҳтиросли иддаоларнинг асосга эга эмаслиги исботи бўла олади. Шунингдек, мазкур мурожаатлар барча киноижодкорларнинг фикр ва қарашларини ифода этмайди.\n“Ўзбеккино” Миллий агентлиги барча учун очиқ. Норози кайфиятдаги ижодкорларни тушунмовчиликларни ўзаро мулоқот ва музокаралар орқали ҳал қилишга чорлайди, дейилади ушбу баёнотда.


Собиқ Шўро давлатлари "биринчи хонимлари" сиёсий саҳнанинг қаерида? - BBC News O'zbek\nСобиқ Шўро давлатлари "биринчи хонимлари" сиёсий саҳнанинг қаерида?\nImage caption Михаил Горбачев ва Раиса Горбачева 1989 йил\nМаргарет Тэтчер Михаил Горбачев ва унинг рафиқаси Раиса билан жуда апоқ-чапоқ бўлгани маълум.\nЎтмишда сирли туюлган Шўро раҳбарлари ўз умр йўлдошлари ва оилаларини назардан четда сақлашган. Аммо, собиқ Шўро республикалари "биринчи хонимлари" бугун қанчалар кўзга яқин?\n1980 йиллар охирларида ўта дид билан кийинадиган ва гапга чечан Раиса Горбачева Ғарб матбуотининг севимли қаҳрамонига айланганди.\nАммо, мамлакат ичкарисида кўплар уни хорижда машҳур қилган жозибасини хушлашмасди.\nГорбачева хонимнинг ажойибу ғаройиб либослари ва кўпда матбуот диққатида бўлган ялтироқ қиёфаси нураб бораётган коммунист мамлакатидаги реалликка қарама-қарши қўйиларди.\nШўролардан кейин Россия биринчи хонимига айланган Наина Елцина эса, у қадар кўзга яқин эмас эди. Аммо, унинг ҳам ўзига хос қиёфаси ва овози бор эди.\nҚолган Славян давлатлари президентлари рафиқалари эса, эски Шўро анъанасига мувофиқ камерадан узоқроқ туришни афзал билишади.\nImage caption Владимир Путин рафиқаси Людмила билан сўнгги бор 2012 йил қасамёд маросимида кўринганди\nЛюдмила Путина омма қаршисидаги қиёфасини турмуш ўртоғининг Россия президенти сифатидаги глобал ролига солиштириш мушкул.\nЯқинда унинг сурати журналлардан бири ялтироқ муқовасини безади. Бироқ, уч марта Россия биринчи хонимига айланган Людмила Путина омма кўз ўнгида шу қадар кам кўриниш берадики, 2012 йил майида эрининг қасамёд қилиш маросимида иштирок этгани бўйи у ўтган март ойи охирларида мукофот топшириш тантанасида пайдо бўлди.\nУнинг расмий маросимда камнамолиги эса, матбуотда турлича муносабатлару миш-мишлар урчишига сабаб бўлади.\nРоссиялик мустақил журналист Михаил Фишманнинг таъкидлашича, Путина хонимнинг мамлакат биринчи хоними ўлароқ ҳозирлиги "нольга тенг".\nУнинг фикрича, оила ҳукмдорга очиқ ва ақлли қиёфа беради. Шундай экан, "Президент Путин - авторитар монарх ўзини ягона ва Худодек қабул қилишларини истайди".\nЁдда қолган нутқ\nУкраина президенти рафиқаси Людмила Янукович эса, қарийб кўздан панада.\nImage caption Людмила Янукович 2004 йил Нориж инқилоби пайти сўзлаган нутқи ҳамон эсланади\nХабарларга кўра, мамлакат биринчи хоними турмуш ўртоғи раҳбарлигидаги партия таянч нуқтаси - Донецкда хилватда яшайди. У минтақада ўтказиладиган тадбирларда камдан-кам кўриниш беради, Киевга эса, деярли келмайди.\nҲатто, 2010 йил Виктор Янукович президент этиб сайланганида ҳам у саҳнада йўқ эди.\nЛюдмила Янукович ўзининг энг ёдга қолган нутқини 2004 йил Нориж инқилоби пайтидаги намойишда ирод қилганди. Ўшанда жаноб Янукович бош вазирлик вазифасида ва президентлик учун беллашарди.\nЛюдмила Янукович ўз чиқишида рақиб ғарбпараст жамлоқни ўз тарафдорларига АҚШда ишлаб чиқарилган кигиз этиклар ва дори қўшилган норинжлар тарқатаётганликда айблаганди.\nУнинг бошидаги қийшиқ бостирилган берети ва дағал, ғализ жумлалари қарийб 10 йил ўтиб ҳам эсга олинади ва мазах қилинади.\nУкраиналик таниқли журналист Сергей Лечченкога кўра, афтидан, айнан ўша нутқ унинг ғойиб бўлишига сабаб бўлган.\nУнинг қўшимча қилишича, Қўшма Штатлар сиёсати ажралмас қисми бўлган "биринчи хоним" тушунчаси ҳали собиқ Шўро республикаларида илдиз отганича йўқ. Чунки, бу давлатлар кўплаб раҳбарлари СССР даврида дунёга келган ва ўша давр тарбиясини олган. Шундай экан, уларнинг дунёга қарашлари ҳам ўхшаш.\nБеларуслик мутахассис Валерий Карбалевичнинг айтишича, "раҳбарлар хотинларини кўз-кўз қилмаслик" анъанаси омма онгида чуқур из қолдирган.\nImage caption Ота ўғил...\nБеларус - Шўро усулида бошқариладиган авторитар давлат. У ерда "биринчи хоним" йўқ. Яқин йиллардан бери Президент Лукашенкога, ҳатто, расмий маросимларда ҳам, унинг ўғли Николай ҳамроҳлик қилади.\nҚасамёд маросимидан тортиб, қатор хорижий сафарларгача болакай отасининг ёнида туриб беради. Венесуэланинг яқинда оламдан ўтган раҳбари Уго Чавезни сўнгги йўлга кузатиш маросимида ҳам у Президент билан бирга эди.\nОтасига ёнма-ён чурқ этмай турадиган, сариқ соч ва ўта пўрим кийинган Николай бугун қарийб биринчи хоним ўрнига ўрин сифатида кўрилади.\nМухолиф вебсаҳифалари эса, жаноб Лукашенкони тез-тез ўзидан анчайин ёш аёллар қуршовида кўриш мумкинлигини иддао қилишади.\nҚайтага, анчайин анъанадор ва патриархал ҳисобланадиган Марказий Осиё биринчи хонимлари анчайин фаол дейиш мумкин.\nImage caption Татьяна Каримова Президентга хорижий сафарларда ҳамроҳлик қилади\nАммо, Ўзбекистон биринчи хоними Татьяна Каримова шахси баҳсли ва казо-казолар даврасини севадиган тўнғич қизи Гулноранинг соясида қолиб кетгандек.\nШунга қарамай, Татьяна хайрия дея тақдим этиладиган ишларда иштирок этади ва баъзан турмуш ўртоғи Президент Ислом Каримов билан расмий хорижий сафарларга чиқиб туради.\nПрезидент Каримов Ўзбекистонни ўта қаттиққўллик билан назорат қилади. Ҳар қандай мухолиф ва ё ўзгача фикр бўғилади. Бу тахлит ном чиқариши унинг оиласи ва қудратига соя солади.\nҚўшни Қозоғистон биринчи хоними Сара Назарбоеванинг расмий биографиясига қаралса, у кўп йиллардан бери хайрия лойиҳаларини бошқаради ва 6та китоб ёзишга улгурган.\nОзарбайжоннинг Меҳрибон Алиеваси эса, ақлни шоштирадиган даражада модапараст, шарқдаги биринчи хонимлар орасида энг машҳури сифатида тилга олинади.\nТурли маданий ва "хайрия" дастурлари унинг қўлидалиги билан эри - Президент Илҳом Алиевни сояда қолдириши айтилади.\nImage caption Меҳрибон Алиева Президент эридан кўра машҳурроқ экани айтилади\nАммо, ҳукмдор оиланинг қиёфаси ўта эҳтиёткорлик бошқарилади. Инсон ҳуқуқларини ҳимоя қилувчи гуруҳлар эса, ҳукуматни демократияни буғаётганлик ва диссидентларни қамоққа ташлаётганликда айблайди.\nОзарбайжон, шунингдек, Трансперенси Интернешнл томонидан коррупция даражаси юқори давлатлар қаторига киритилган.\nНима дейилмасин, шифокорликдан таълим олган ва ҳозир парламент аъзоси Алиева хоним Янги Озарбайжон Партиясида анча фаол. Бир неча йил муқаддам у 2013 йил турмуш ўртоғининг ўрнини олиши мумкинлиги ҳақида гап-сўзлар ҳам тарқалганди. Аммо, ҳозир бу миш-мишлар анча пасайган.


Гўшангадан эшитилган фарёд | Fayzbog.uz\n…Зариф аканинг эндигина 17 ёшга кирган кўҳликкина қизига оғиз солганлар кўп бўлди. Хотинининг вафотидан сўнг етти боланинг ташвиши отанинг елкасига тушди. У баҳоли-қудрат барча фарзандларини уйли-жойли қилди. Фақат кенжа қизини сал йиғиниб, сўнг насиб қилса куёвга узатарман, деган ўйда эди. Бироқ совчилар эшикнинг зулфини бузиб юборгудек бўлишди…\n-Шарифбой аканинг совчилари уч марта қулчиликка келишибди,- қайта-қайта такрорларди улар, — бошингга бахт қуши қўнгани шу эмасми?! Ўзинг бир бева-бечора бўлсанг, нимангга кериласан?! Худо бериб, қудалашиб қолсанг борми, еганинг олдингда, емаганинг ортингда бўлади. Шу баҳона бизнинг кукрагимизга ҳам шамол тегарди. Шуни тушунасанми, ўзи?!\n-Гапни чўзма, чайналмасдан гапир, бирор бошқа сабаби борми? Бу гаплариниг рад қилишга сариқ чақачалик ҳам важ-карсон бўлолмайди, — кескин гапирди отаси.\n-Майли, сизга юрагимни ёраман, бўлмаса,-деди Зариф ака эшик томонга хавотирланиб қараб қўяркан.- Суриштирдим, ўғли гиёҳвандликка чалинган экан…\n-Йўқ, ота мен ҳам бекор юрганим йўқ, ҳаммасини сўраб суриштирдим, — деди Зариф ака кескин оҳангда. – Бизга куёв бўладиган йигит бир ошнамнинг ўғли билан институтда бирга ўқиган экан. Ўша вақтдаёқ у шу “дард”га мубтало бўлган экан.\n-Ҳей, латтачайнар,- дея отаси шаҳд билан ўрнидан турди. – Ёшликда нималар бўлмайди-а? Ўзимиз ҳам ёшликда фаришта эмасдик. Ичардик, чекардик, ҳа энди… кейинчалик, мана қолиб кетди-ку?! Обрўсини билмаган аҳмоқ. Ўзи сенинг миянг айниб қолибди. Хотининг ўлгандан кейин уйланмаганингни касри мана шу-да…\n— Мени кечирасиз-у, ота, — Зариф аканинг энди чинакамига жаҳли чиқиб,- мени эмас, сизларнинг мияларининг айнаб қолганга ўхшайди. Шарифбойнинг пули кўп деб, қизимни ўтга ташлашим керакми?! Сиз билан биз бой бўлмасак ҳам худога шукур, кунимиз ўтяпти. Ҳали қизим ўтириб қолгани йўқ-ку, ота.\n-Энди гап бундай,- кетишга тараддудланиб, эшик олдига бориб қолган Сафар бува, -агар сен айтгандай куёв гиёҳванд бўлса, Шарифбой Тошкентга бориб, уч кунда даволатиб, бинойидек одам қилиб олади. Эшитганман, шунақа зўр дўхтирлар бор экан. Ота рози – худо рози. Мени десанг, қизингни ўша хонадонга берасан, гап тамом – вассалом!\nДавраларнинг тўрини бермай кариллаб юрган Шарифбой ака ҳам бир эмас, уч марта қўйган совчилари “қуруқ” қайтгач, ўйланиб қолди: “Ўзи нималар бўляпти, жон-жон деб қуда бўлади десам, Зариф ака нега унамаяпти. Бу ерда бир гап борга ўхшаяпти…” Охири у ўзини баъзан хавотирга соладиган айрим нарсаларни текшириб кўрмоқчи бўлди. Ўғлининг машинасига яшириб қўйилган шприцлар-у, аллақандай дориларни топиб олгач, у адои-тамом бўлди. Боёқиш қон босими ошиб кетиб, икки-уч кун ётиб ҳам олди. Дардини ҳатто хотинидан ҳам яширди. Бирор чора кўриш учун кеч бўлган, тўй куни аллақачон белгилаб қўйилганди. Тўй ўтгунча, ёпиғлиқ қозон ёпиқ қоладиган бўлди. “Ундан кейин бир чораси топилар” деган қарорга келди у.\n-Ҳа, охири етишдим-а сизга, — деди куёвбола беўхшов тиржайиб, — тилло узук муборак бўлсин, жоним. Аммо дунёдаги энг бахтли келинчак бўласиз, бунга гарантия. Сизга ҳозир бир сирни очаман. Билганингиз маъқул, ахир энди менинг хотинимсиз. Лекин сиз қўрқманг…хўпми?..\n-Энди бироз дам оламан, кейин эса мурод-мақсадимизга етамиз,- дея у тиржайиб, ўзини ўриндиққа ташлади. Нималар бўлаётганига ҳеч тушунолмаётган келинчак анча вақт унга тикилиб турди. Шу орада Зебузарнинг кўзи илингандай бўлди. Бироқ тезда чўчиб уйғонди. Нимагадир куёвнинг хуррак отиши тинган, келиннинг назарида у нафас ҳам олмаётганга ўхшарди. Шундан у хавотирга тушиб, минг бир истиҳола билан юзи докадек оқариб кетган куёв болани уйғотмоқчи бўлди. Лекин у “миқ” этган товуш чиқармасди. Ноилож, кулин унинг юзига қўлини қўйди-ю, музни ушлагандай сапчиб тушди. Келиннинг тамоғига тиқилган нарса фарёд бўлиб отилиб чиқди…\n— Мени кечир қизим,- деди Зариф ака буғиқ овозда, — Отанг ўлсин болам, сени шу куйга солган отанг ўлсин … Мени кечир, она-қизим…\nЕрдан тобут кўтарилганда, кенг ҳовлининг нариги четида гиламдаги чала ўчирилган “Тўйимизга марҳамат” деган ҳашамдор ёзув бир неча соатлар илгариги маъносини мутлақо йўқотган, у айни чоғда аянчли истеҳзога ўхшарди …


Муфтий ҳазрат шаҳрихонлик намозхонлар қуршовида\nМоҳи Рамазон Андижон вилоятида ўзгача файз ва тароват билан ўтмоқда. Қутлуғ ойнинг фазли ва баракасидан барча бирдек баҳраманд бўлишга ошиқмоқда. Буни одамларнинг хайрли ишларга ҳарислиги, ибодатга ошуфталиги ва фарзу суннат амалларини бажаришга эътибори ошганидан яққол сезиш мумкин. Бу йилги рамазон ойида ушбу вилоятга давлатимиз Раҳбарининг ташрифи ва бир гуруҳ мутасаддиларнинг элу юрт хизмати йўлида сафарбар этилгани андижонликларнинг мушкулларини осон қилиб, улуғ ойни баракали ўтишига омил бўлмоқда.\nАслида, бу ойнинг ҳикматлари жуда кўп, лекин ҳуфтон намозидан кейин таровеҳ намозининг ўқилиши энг ҳузурбахш онлар, десак тўғри бўлади. Зеро, Расулуллоҳнинг (соллаллоҳу алайҳи ва саллам) Рамазонда доим адо қилган таровиҳ намози суннат амал ҳисобланади. Абу Ҳурайра розияллоҳу анҳу айтади: “Расулуллоҳ соллаллоҳу алайҳи ва салламнинг Рамазон ҳақида “Ким унда иймон билан, савоб умидида қоим бўлса, ўтган гуноҳлари мағфират қилинади” деганларини эшитдим” (Имом Бухорий, Имом Муслим, Имом Термизий, Ибн Можа, Имом Насаий ва Абу Довуд).\nКуни кеча мана шундай шариф ойнинг файзли оқшомида Ўзбекистон мусулмонлари идораси раиси, муфтий Усмонхон Алимов ҳазратлари Шаҳрихон туманидаги “Намозгоҳ” жоме масжидига таровиҳ намозини мўмин-мусулмонлар билан бирга-бирга адо этиш учун ташриф буюрдилар. Ҳазратнинг ташрифларини эшитиб, кўзлари Рамазон шукуҳи ила чақнаган, юзлари нурли, ёшлари улуғ отахонлар ҳамда таровиҳ намозида Ҳақ каломига соме бўлишни интиқлик билан кутган намозхонлар жомега тўп-тўп бўлиб кела бошлашди.\nМасжидни файзга тўлдириб турган намозхонларни муфтий ҳазратлари муборак Рамазон ойининг мағфират даҳаси билан қутлаб, ибодату илтижолар ижобат бўладиган дамларни ғанимат билишга чақирдилар. Муфтий ҳазрат сўзларида давом этиб, бу кунларни қадрлаш, муҳтарам Президентимиз томонларидан берилаётган шарт-шароитлар учун Парвардигоримизга ҳамдлар айтиш, бу неъматларнинг давомли бўлиши учун дуолар қилишни сўзладилар.\n2004 марта ўқилди\nДругие материалы в этой категории: « Янги лойиҳа: «Muslim.uz да аудикитоб»\t“Muslim ТV” интернет телеканали иш бошлади »


Манзилингиз:Муслимаат»Бош саҳифа»Сийрат»Мадинага қўйсам қадам\nBy Muslimaat on\t Noyabr 30, 2017 Сийрат\nУчоқ манзилга ина бошларкан, кўзим тўлиб, ойнадан пастга қарадим. Юрагим қафасдаги қушдек питирлай бошлади.\nОҳ, Мадина! Тобора ҳаяжоним ортиб борарди. Нега ортмасин, ахир биз муборак ерларга келдик-ку! Иброҳим алайҳиссалом Маккани ҳарам қилганларидек, Расулуллоҳ соллаллоҳу алайҳи васаллам Мадинани ҳарам қилганлар-ку! Наҳотки бизнинг қадамларимиз шундай азиз ерларга етгани чин бўлса?! Унда қон тўкилмас, силоҳ кўтарилмас. Дарахти кесилмас, ўт-ўлани юлинмас, ови чўчитилмас. Унинг йўлларида фаришталар бор. Улар Мадинага Дажжолни киритмаслар.\nКимки Мадинага ҳийла қилишни истаса ёки ёмонликни ирода қилса, туз сувда эригандек эриб кетар. У ёмон одамларни босқондек кетказур, яхшиларини мусаффо қилур. Мадинага иймон худди илон инига киргандек кирур.\nЁ Ясриб… Хурмозорлари менга Расулуллоҳ соллаллоҳу алайҳи васалламнинг: «Тушимда Маккадан хурмоли ерга ҳижрат қилганимни кўрдим. Хаёлим Ямома ёки Ҳажарга кетди. Қарасам, у Мадина экан», деган муборак сўзларини эслатди.\nЭй Тоба! Биз сени севамиз. Чунки Набийимиз соллаллоҳу алайҳи васаллам сенинг муҳаббатингни сўраб дуо қилганлар. Эй Тоба! Биз сени ўзлаб келдик. Чунки сенинг бағрингда маҳбубимиз соллаллоҳу алайҳи васаллам борлар.\n«Хоттулҳижра» (ҳижрат йўли) бўйлаб борарканмиз, Набийимиз соллаллоҳу алайҳи васалламнинг ҳижрат қилиб келишлари, У зотни муштоқ бўлиб кутаётган Мадина аҳли кўз ўнгимда гавдалана бошлади. Ҳаррани, шифтлар, дарахтлар устини, кўчаларни тўлдириб, интиқ бўлган мусулмонлар кўз олдимга келди. Мен ҳам худди ана шундай муштоқлик ила Ҳаром масжиди томон йўл олдим. Мен ҳам ансорлар каби аланглаб, У зотни қидира бошладим.\nЯшил қуббани кўрганимда висол онлари етиб келганини ҳис қилиб, дарҳол Роббимга ҳамд айтдим. Яшил қубба мисоли Абу Бакр розияллоҳу анҳунинг ридолари каби туюлди менга. У кунда ҳазрати Абу Бакр Расулуллоҳ соллаллоҳу алайҳи васалламни қуёшдан ридолари билан тўсган эдилар. Бугун эса яшил қубба билан тўсиб тургандек гўё. Бугун ҳам У зотнинг живорларида биргалар.\nҲижрат қилиб келган кунлари инсонлар У зотни кўриш учун келганлари каби, мен ҳам дийдорга ошиқмоқдаман. Усмонийлар султони Маҳмуд иккинчи қурдирган бу қубба ўз остида башариятнинг энг афзалини, набийларнинг хотами, икки дунё сарварини, Аллоҳнинг ҳабиби, оламларга раҳмат бўлиб келган Пайғамбарни, ҳабибимиз Муҳаммад соллаллоҳу алайҳи васалламни яширган.\nАссалому алайкум, Аллоҳнинг Расули!\nСалом берар эканман, Аллоҳ Сизга руҳингизни қайтаришини ва саломимга алик олишингизни умид қилдим.\nСалавот айтар эканман, «қаерда бўлсангиз ҳам сизнинг салавотингиз менга етади», деган ваъдангизни эсладим.\nСизни зиёрат қилар эканман, менга шафоатингиз вожиб бўлишини орзуладим.\nСизни Мадинада, савоб умидида зиёрат қилдик, иншааллоҳ, қиёмат куни биз ёнингизда бўлайлик, Сиз эса шафоатчимиз бўлинг, Илоҳо!\n«Ким ўлимимдан кейин зиёрат қилса, худди тириклигимда зиёрат қилгандек бўлади», дегансиз. Ё Роббим, шундай бўлсин! Шундай бўлсин!\nСубҳаналлоҳ! Асли Суҳайб ва Саҳл исмли икки етимнинг хурмо хирмони ўрнида бугунги кунда шунчалар катта масжид бино бўлмиш. Бу масжиднинг тарихини эслар эканмиз, Расулуллоҳ соллаллоҳу алайҳи васалламнинг манзил танлаган туяларини ёдга олмай бўлмас. Масжид бино бўлишида Набий соллаллоҳу алайҳи васалламни енг шимариб ишга тушганлари, ғишт ташиганларини эсламасликнинг ҳам иложи йўқ. Ўшанда У зот шундай байтларни айтган эдилар:\nБу масжидда ўқилган бир ракъат намознинг савоби минг ракъатга тенгдир. Шу сабаб имкон қадар кўпроқ намоз ўқиш пайида бўлдик.\nБирдон азон саси кела бошлади:\n«Аллоҳу акбар! Аллоҳу акбар!»\nЁ ҳазрати Билол! Сизни эслмай бўладими? Ё ҳазрати Абдуллоҳ! Розияллоҳу анҳумо!\nМасжидда намозга интизор бўлиб ўтирганлар худди Пайғамбар алайҳиссаломнинг ҳужраи саодатларидан чиқиб, намозга ўтиб беришларини кутаётган саҳобаларга ўхшашади.\nБомдод намози. Имом Бақара сурасининг охирини зам қилмоқда. Тиловат қилинаётган оятлар таъсири юракларнинг тут-тубига етиб бормоқда. Кўзлардан шашқатор бўлиб ёш оқмоқда. Беихтиёр яна саодат асрига қайтамиз.\nУшбу оят нозил бўлганида, саҳобаларга оғир кўриниб кетди. Мана, улар Расулуллоҳ соллаллоҳу алайҳи васалламнинг олдиларига келиб, тиз чўкиб ўтириб: «Биз бунга чидай олмаймиз», дейишяпти. Сарвари олам уларни икки китоб аҳлига ўхшамасликка ва: «Эшитдик ва итоат қилдик. Роббимиз, мағфиратингни сўраймиз ва қайтиб бориш Сенгадир», дейишга чорламоқдалар. Саҳобалар шундай деганларидан сўнг келаси оятлар нозил бўлмоқда.\nМасжидда ва кўчаларда ўраниб юрган аёлларга назар солар эканман, Оиша розияллоҳу анҳо:\n«Аллоҳ биринчи муҳожира аёлларга раҳм қилсин. Аллоҳ «Рўмолларини кўксиларига тўсиб юрсинлар» оятини нозил қилганида қалин миртларини йиртиб, улар билан ўрандилар», деяётгандеклар гўё.\nМасжидда, намоз пайтида болажонларни кўрганимда, уларнинг йиғисини эшитганимда Расулуллоҳ соллаллоҳу алайҳи васалламнинг набираларини кўтариб намоз ўқиганлари кўз олдимда гавдаланади. Муаттар қўллари билан ёш болаларнинг юзларини, бошларини силаганларини ўйлаб, У зотга тақлид қила бошлайман.\nДушанба ва пайшанба кунлари масжидда ифторлик пайтида хурмо билан қаҳва тарқатилар экан. Абу Ҳурайра розияллоҳу анҳунинг ҳадисларини эслаб, юзимга табассум югуради:\n«Набий соллаллоҳу алайҳи васаллам хурмо тақсим қилдилар. Ҳар бир кишига етти донадан хурмо бердилар. Менга ҳам еттита бердилар. Биттаси сифатсиз эди. У тишимга ёпишиб қолди Уларнинг ичида мен учун ўшанисидан маҳбуброғи йўқ эди. ».\nОҳ Мадина! Нақадар баракотли юртсан! Чунки Расулуллоҳ соллаллоҳу алайҳи васаллам сенга, сенинг соъ ва мудингга барака тилаб дуо қилганлар.\nМана, «жаннатулбақиъ» рўпарасида турибман. Бу ерга қанчадан-қанча мўътабар зотлар дафн қилинган.\n«Ассаламу алайкум даро қавмин муъминийн. Инна иншааллоҳу бикум лаҳиқуун. Насъалуллоҳа лана ва лакумул ъаафийаҳ», (Ассалому алайкум, эй мўмин қавмлар диёри! Албатта, биз Аллоҳ ҳоҳласа, сизларга етишувчимиз. Аллоҳдан ўзимизга ва сизларга офият сўраймиз)\nMadinaga qo'ysam qadam Odinaxon Muhammad Sodiq


“Отабек Сатторий жинни бўлдимики, уйида қоғози бўла туриб, салфеткага ёзиб чиқадиган” – адвокат Умид Давлатов суд ҳайъатига жиддий саволлари борлигини маълум қилди - EFFECT.UZ\n14 июль куни узил-кесил олти йилу, олти ойга озодликдан маҳрум этилган сурхондарёлик блогер Отабек Сатторийнинг навбатдаги апелляция суди бўлиб ўтди. Унда Отабек Сатторий масофавий тарзда кўрсатма берди.\nСудда иштирок этган Отабек Сатторийнинг адвокати Умид Давлатов ишни ўрганишлари давомида унда бир нечта ҳақли саволлар туғилганлигини суд ҳайъатига маълум қилди:\n“Айбловчилар Отабек Сатторий ўз шартларини машинанинг ичида салфеткага ёзиб берган деб даъво қилишган. Бу борада экспремент ўтказиб кўрганимизда, бунинг ҳеч қандай иложи йўқлигини кўрдик. Орадан сал вақт ўтганидан кейин улар ўз кўрсатмаларини ўзгартириб, ёзувларни Отабек Сатторий уйида тайёрлаб чиққанлигини айтишди.\nХўп, шундай ҳам дейлик, Отабек Сатторий жинни бўлдимики, уйида қоғози бўла туриб, салфеткага ёзиб чиқадиган. Ёки қоғози йўқ деб ўйлайсизларми? Бу ҳам майли, ёзиб чиққанлигини тасдиқловчи далил борми? Қани ўша далил? Энди Отабек йўллаган SMS’га тўхталадиган бўлсам, у ерда “каттанг” дейилган экан.\nОтабек ҳақиқатан ҳам таъмагир бўлса, нега эртасигаёқ ҳуқуқни муҳофаза қилувчи органларга бу борада мурожаат қилинмаган? Отабек Сатторий отам келса ҳам барибир видеони чиқараман деб гапирган. Шунақа гапирдими демак, бу ердан бир нарсани билиш мумкин. Отабекнинг улардан ҳеч қандай манфаатдор томони бўлмаган. Қолаверса, 10 минг АҚШ долларини сўраганини тасдиқловчи бирорта далил йўқ. Агар унинг моддий манфаатдор тарафи бўлганида ўртага шартлар қўйиб айтарди!” – дейди адвокат.\nАппеляция суди бугун ҳам давом эттирилиб, бу ишга охирги нуқта ҳам қўйилди. Белгиланган жазо ўзгаришсиз қолди.\nTeglar:Отабек Сатторий, Умид Давлатов


Тошкент шаҳар ИИББ ЙҲХБ бошлиғига биринчи ўринбосар тайинланди\nТошкент шаҳар ИИББ ЙҲХБ бошлиғига биринчи...\n05.07.2018 21:20 0 1674\nПодполковник Бахтиёр Ниғмонов ИИВ Тошкент шаҳар Йўл-ҳаракати хавфсизлиги бошлиғининг биринчи ўринбосари – Тошкент шаҳар йўл-патруль хизмати бригадаси командири лавозимига тайинланди. Бу ҳақда «UzNews.uz» хабар берди.\nШу вақтга қадар бу лавозимда Жамшид Жўраев фаолият юритиб келаётган эди.\nНашрнинг маълум қилишича, Бахтиёр Ниғмонов бугунга қадар Тошкент шаҳридаги 3 та туман, яъни Юнусобод, Олмазор ва Шайхонтоҳур туманларида батальон командири сифатида фаолият юритиб келган.\nИИВ ЙҲХ йўл-патрул хизмати Бахтиёр Ниғмонов\nАвто 20/04, 19:48\n«Олтин рақам» эгалари учун хушхабар! Автомобиллар рақамлари алмашмайди\nҲодиса 23/06, 16:36\nТошкентдаги ППХ ва ЙПХ ходимларининг табель қуроллари электрошокерларга алмаштирилади


Жорж Буш Руандага ташриф буюрди\n13 май 2021, Тошкент вақти: 20:53\nАфрика давлатлари бўйлаб сафарини давом эттираётган АҚШ президенти Руанда ҳукумати расмийлари билан учрашиб, музокаралар ўтказди.\nУчрашувлардан сўнг ўтказилган матбуот анжуманида АҚШ раҳбари Руандада амалга оширилган ислоҳотларни олқишлаб, расмий Вашингтон бу давлатда қашшоқлик ҳамда ОИТСга қарши кураш ишларига кўмак беришини билдирди.\nКуба президенти Фидель Кастронинг истеъфога чиқиши борасида гапирган Ж.Буш: “Мен бу ҳаракатни ўтиш даври ҳисоблайман. Бу қадам Куба халқи учун демократияга ўтиш даврининг бошланиши бўлмоғи лозим”,- деди.\nШунингдек, АҚШ раҳбари 1994 йилги Руанда қатлиоми қурбонлари учун барпо этилган хотира мажмуасини зиёрат қилди.


Ilmiy maqolalar - Туры по Узбекистану Jahongashta\n"ТУРИЗМ ҲУДУДИ БРЕНДИ РАҚОБАТБАРДОШЛИГИНИ АНИҚЛАШ УСУЛЛАРИ ВА БАРҚАРОР ОШИРИШ ЙЎЛЛАРИ" Номли мақола “Иқтисодиёт ва инновацион технологиялар” илмий электрон журналининг 2-сонида эълон қилинди.\n“Иқтисодиёт ва инновацион технологиялар” илмий электрон журналининг 2018 йил 5-сонида Бухоро давлат университети Туризм кафедраси доценти Н.С. Ибрагимовнинг туристик ҳудуд бренди ва имижи назариясига оид мақола эълон қилинди. Юклаб олиш\n" Ўзбекистон туризмини мустақил уюшган сайёҳлар сегментига мослаштириш" номли мақола “Иқтисодиёт ва инновацион технологиялар” илмий электрон журналининг 1-сонида эълон қилинди. Илмий мақолани юклаб олиш.\nБухДУ Туризм факультети докторанти Ибрагимов Н.С. МАМЛАКАТ ДОИРАСИДА ТУРИЗМНИНГ УЧ МАКОНЛИ ТИЗИМЛИ ТАҲЛИЛИ.\nТуризм ҳудуди рақобатбардошлиги 7М концептуал модели\nБухоро давлат университети докторанти Нутфилло Ибрагимов томонидан эълон қилинган ТУРИЗМ ҲУДУДИ РАҚОБАТБАРДОШЛИГИНИНГ 7М КОНЦЕПТУАЛ МОДЕЛИ .\nЎзбекистонда туризм оқимининг шаклланиш модели ва тенденциялари\n"САЁҲАТ ВА ТУРИЗМ РАҚОБАТБАРДОШЛИГИ ИНДЕКСИ (“САТУРА” ИНДЕКСИ)"\nИжтимоий медиа маркетинг – замонавий электрон маркетингнинг самарали воситаси\nИжтимоий медиа маркетинг нима? Унинг қанақа шакллари мавжуд?


Арманистон Бош вазири парламент сайловлари арафасида истеъфога чиқмоқда\nАрманистон Бош вазири Никол Пашинян истеъфога чиқишини эълон қилди. Мамлакат ҳукумати унга эргашди. Пашинян бош вазир лавозимида муддатидан олдин парламент сайловларига қадар давом этади. Парламентни тарқатиб юбориш учун бош вазир қонун билан истеъфога чиқиши керак эди.\nФавқулодда сайловлар 20 июнь куни бўлиб ўтади. Пашинян уни яна фуқаролик шартномаси партиясидан ҳукумат бошлиғи лавозимига таклиф қилишларини айтди.\nЯқинда Арманистонда мухолифатнинг митинглари бўлиб ўтди ва Пашиняннинг истеъфосини талаб қилди. Дастлаб, норозилик Озарбайжон билан ўзини ўзи мустақил дея эълон қилган Тоғли Қорабоғ бўйича тинчлик шартномаси туфайли юзага келган. Ҳужжатга кўра, минтақа ҳудудларининг бир қисми Боку назорати остига ўтди. Бу мухолифатни ғазаблантирди. Пашиняннинг таъкидлашича, фақатгина бундай келишув ёрдамида кескинлашган можарони тўхтатиш мумкин эди.\nАввалроқ Пашинян агар фуқаролар сайловда унинг жамоасини қўллаб-қувватламаса, у ҳокимиятни топширишини ваъда қилган эди.\nАрманистон ва Озарбайжон ўртасида Тоғли Қорабоғ бўйича ҳудудий низо 1980 йилларнинг охиридан бери давом этмоқда. Асосан этник арманлар яшайдиган Тоғли Қорабоғ автоном вилояти, Арманистон кўмаги билан, Озарбайжон ССР таркибидан чиқиб кетганлигини эълон қилди ва 1991 йил сентябрда «Тоғли Қорабоғ Республикаси» ташкил этилганлигини эълон қилди.\n1988-1994 йиллардаги қуролли тўқнашув даврида бўлган минтақада 30 минг киши ўлдирилган. Тоғли Қорабоғ ва Озарбайжоннинг бир неча қўшни ҳудудлари амалда Арманистон қуролли кучлари назорати остига ўтди. Натижада, юз минглаб одамлар, асосан этник озарбайжонликлар, қочқин ва ички кўчирилганларга айланишди.\n«Тоғли Қорабоғ Республикаси» БМТнинг бирон бир мамлакати, шу жумладан Арманистон томонидан расман тан олинмаган. 1993 йилда БМТ тўртта резолюция қабул қилиб, Арманистон қўшинларини Қорабоғ минтақасидан олиб чиқиб кетишни ва бу ерни Озарбайжоннинг бир қисми сифатида тан олишни талаб қилди.\n2020 йил сентябрь ойи охирида вазият яна кескинлашгандан сўнг, Озарбайжон Тоғли Қорабоғ атрофидаги ҳудудларни ўз назорати остига олди ва қадимий ва рамзий аҳамиятга эга Шуша шаҳрини (арманча Шушида) эгаллаб олди. Шуша қўлга олингандан бир кун ўтиб, Арманистон Бош вазири Никол Пашинян, Озарбайжон Президенти Илҳом Алиев ва Россия Президенти Владимир Путин минтақада урушни тўхтатиш учун тинчлик битимини имзоладилар.


ЎзА - Президентимиз Олий Мажлис Сенатида бонг урган Сирдарёдаги ҳақиқий аҳвол ҳақида ФОТОЛАР\n21.01.2020 Чоп этиш версияси\nПрезидентимиз Олий Мажлис Сенатида бонг урган Сирдарёдаги ҳақиқий аҳвол ҳақида ФОТОЛАР\nПрезидентимиз Шавкат Мирзиёев Олий Мажлис Сенатининг куни кеча бўлиб ўтган биринчи йиғилишида Сирдарёда уйма-уй юрилганда ейишга нони йўқ, уйида тўшашга шолчаси йўқ, дори олишга пули йўқ, йиғлашга кўзида ёши йўқ аёллар борлиги аниқлангани ҳақида тўхталиб ўтганди...\nБу сўзлар ҳақиқатан оғир аҳволга тушаётган аёллар борлигини англатади. Лекин улар шу даражага тушишига нима сабаб бўлди ёки бунинг учун ким айбдор?\nБу саволга бирданига аниқ жавоб бериш мушкул, аммо Давлатимиз раҳбари бот-бот куйиниб гапирганидек, масъул раҳбарларнинг мажлисбозликдан бўшамаётгани ҳам уларнинг ҳақиқий аҳволдан бехабар қолишига олиб келмоқда.\nШунинг учун ҳам Президентимиз “Энди беҳуда мажлис бўлмайди”, деб таъбир жоиз бўлса, бонг урди.\nМажлисда масъул шахсларнинг ҳисоботни ҳисобот учунгина тайёрлаётгани ҳам танқид қилинди. Демак, ҳақиқий аҳвол қолиб, “бизда ҳаммаси яхши”, деб “яхши” кўринишга уринишлар жамиятимизда ҳали барҳам топмаган.\nЖойлардаги раҳбарлар юқори лавозимли раҳбар келса, чиройли жойларни кўрсатишни “касб” қилган. Ҳунук жойларга ҳеч бўлмаса чиройли парда тортиб қўйилади. Лекин бу билан ким кимни алдаяпди?\nЮқорида тилга олинган Сирдарёдаги аҳвол шундай қилмишлар касри эмасми? Вилоят масъуллари шундай ҳолатлар ҳақида ўзлари вақтида бонг уришни билганида, бунга Республика даражасида эътибор берилиб, вазият аллақачон ўнгланган бўларди, назаримда...\nОдатда, бир аёлнинг бурни қонаса ҳам кўпчилигимиз Ўзбекистон Хотин-қизлар қўмитасини айблашга, улардан изоҳ талаб қилишга уринамиз.\nЮқори минбарда туриб айтилган аччиқ ҳақиқатлар ҳақида Ўзбекистон Хотин-қизлар қўмитаси бўлими бошлиғи Дилором Қўзиева билан мулоқот қилдик.\nБундай ҳолатларни бартараф этиш бўйича ҳозирда қандай ишлар амалга оширилмоқда? Бу саволимизга тез орада қўмитадан бизга маълумот тақдим этилади. Биз эса ўқувчиларимизни қилинган, қилинаётган ишлар ҳақида батафсил таништирамиз.\nҲозирча Сирдарё вилоятидаги аҳвол акс этган фотосуратлар билан танишинг:\nБу расмларга назар ташлаб, виждони уйғоқ масъул раҳбарлар, ҳомийлар бу манзилга шошиши керак, деган фикрга келдик.\nАхир Президентимиз “энди ёрдам манзиллари кўрсатилади”, деб бежиз айтмади.\nБу Давлатимиз раҳбари айтган манзил, сиз шошиб боришингиз керак бўлган манзил!


Ғийбат | Ислом Нури\n4523 марта кўрилган\nИмом куртубий айтади: «Мусулмон уламолари бир овоздан: Ғийбат — гунохи кабирадир деб айтишган. Уни килган одамнинг Аллохга тавба килмоги вожибдир».\nҒийбат бу — биродарингизнинг ўзи эшитиб колса, ёктирмайдиган ″айб″ини айтмогингиздир. Бу ″айб″ унинг хох баданию насабида, хох хулкию динида, хох феълию сўзида ва хох кийимбошида бўлсин фарки йўкдир.\nБадандаги ″айб″га мисоллар: Кўрлик, гилайлик, новчалик, паканалик, коралик, сариклик, каллик ва бошка ёкимсиз сифатлар.\nНасабдаги ″айб″га мисоллар: Унинг отасининг зоти паст, ё у хинди, ё фосик, ё хасис, ё ахлат ташувчи ва шу каби одамлар хуш кўрмайдиган сифатлар.\nХулкдаги ″айб″га мисоллар: Бадхулк, бахил, мутакаббир, жанжалкаш, аразчи, кўркок, тегманозик каби сифатлар.\nДинга алокадор феъллардаги ″айб″га мисоллар: Ўгри, каззоб, пияниста, хоин, золим, намозга бепарво, закотга эътиборсиз, рукуъни тўгри килмайди, саждани яхши бажармайди, нажосатдан сакланмайди, ота-онасига яхшилик килмайди, касамхўр, рўза тутгани нимаю гийбату фиски-фасоди нима?!\nДунёга алокадор феъллардаги айбларга мисоллар: Одобсиз, одамларни менсимайдиган, ўз хаддини билмайдиган, махмадана, уйкичи, бошкалар устидаги ўзининг хаккини кўриб, ўзи устидаги бошкаларнинг хаккини кўрмайдиган ва бошка сифатлар.\nКийимдаги айбларга мисоллар: енги кенг, пойчаси калта, устибоши кир кабилар.\nПайгамбар саллаллоху алайхи ва саллам гийбатнинг таърифини сўраб дедилар:\n«Гийбат нима ўзи? Биласизларми? Сахобалар:\n- Аллох ва унинг расули билувчирок, — дейишди.\n- (Ғийбат бу) биродарингизнинг ўзи ёмон кўрадиган бир ″айб″ини айтмогингиздир. Сўрадиларки :\n- Агар биродаримда мен айтган ″айб″ (хакикатда хам) бор бўлса-чи?\n- Агар биродарингда сен айтган ″айб″ бор бўлса уни гийбат килибсан, агар бор бўлмаса бўхтон килибсан».\nҒийбат тил билангина чекланиб колмайди.\nБиродарим! Тил билан гийбат килишнинг харомлигига сабаб, унда бир бошка биродарингизни камситишлик борлигидир. Киноя билан айтиш очик айтишдан фарк килмайди. Имо ва ишора, мазах килиш ва эрмаклаш, ёзув ва харакат, хуллас бошка бировни камситувчи хар кандай иш гийбатга киради.\nОиша онамиз розияллоху анхо айтадилар: «Бизникига бир аёл кирди. Кайтиб чикиб кетаётганида, кўлим билан унинг паканалигига ишора килдим. Шунда Пайгамбар саллаллоху алайхи ва саллам уни гийбат килдинг дедилар».\nЎхшатиб килик килиш, эрмаклаш ашаддий гийбатдир.\nПайгамбар саллоллоху алайхи ва саллам Оиша онамизни бир аёлга ўхшатиб килик килаётганини кўриб шундай дедилар:\n«Ўзимда фалон-фалан (айблар) бўла туриб, бошка бир одамни эрмаклашни мен ўзимга эп кўрмайман».\nЁзув билан гийбат килиш хам харом. Зеро, калам икки тилнинг биридир.\nБиродарим! Юкоридагилардан бирини килган одам гарчи рост сўзлаётган, бор ишни килаётган бўлсада, у гийбатчидир, гунохкордир, биродарини гўштини егувчидир. Агар ёлгон сўзлаётган бўлса, у хам гийбатчи ва хам ёлгончи-бўхтончидир.\nМуоз ибн Жабал айтади: « Пайгамбар саллаллоху алайхи ва салламнинг олдиларида бир киши хусусида сўзланиб, у накадар ожиз дейилди. Шунда Пайгамбар саллаллоху алайхи ва саллам″биродарингизни гийбат килдинглар″, — дедилар. Сахобалар айтдиларки: ″Ё Расулуллух саллаллоху алайхи ва саллам биз унда бор нарсани айтдикку!″, ″Унда бўлмаган нарсани айтганларингда унга бўхтон килган бўлар эдинглар″, — дедилар, Расулуллох саллаллоху алайхи ва саллам».\nХасан айтади: «Бошкаларнинг айбини айтиш уч хил бўлади. Уччаласи хам Аллохнинг китобида бор. Биринчи гийбат (унда бор нарсани айтиш ), иккинчи бўхтон (унда йўк нарсани айтиш), учинчи ёнгончилик (эшитганини айтавериш)».\n«Мусулмоннинг мусулмонга хамма нарсаси харом: Кони хам, моли хам, обрўси хам».\nГийбат обрўга алокадор бўлгани учун уни мол ва кон каторига кўйилди.\nГийбат турли хил кўринишларда, шаклларда бўлади. Энг ёмони бир вактнинг ўзида хам гийбат хам риё килишдир. Чунончи, бир одамнинг олдида бошка бир одамнинг подшох саройига борганлиги айтилса, у ″Аллохга шукурки: подшохларнинг олдига кириш, суяк илинжида уларга ялтокланиш балоси бизга юкмади″, деб риё ва гийбат килади. Яна бир мисол: Бошкаларни камситиш ва ўзини улуглаш максадида: ″Аллох бизни хаёсизликдан асрасин″, дейди.\n1- Аллохдан кўркиш ва харомдан эхтиёт бўлишнинг етарли даражада бўлмаслиги. Чунки Аллохнинг буюклигини ва хар бир ишдан вокифлигини хис килган одам у Зотни газаблантирадиган ишлардан ўзини четга олади.\nМубох (рухсат этилган) гийбат\nГийбатсиз эришиб бўлмайдиган бир шаръий максад учун гийбат килиш мубох. Бунинг сабаблари олтита:\n1- Султон ёки козига арзини айтаётган пайтида. Масалан, фалончи менга зулм килди, дейиш мумкин.\n2- Бирон мункар ишни ўзгартиришга ёрдам сўраш максадида. Масалан, фалончи фалон ишни килиб юрибди, уни тийиб кўйгин, дейиш мумкин (буни хам шу иш кўлидан келадиган одамга айтилади).\n3- Фатво сўраш: Масалан, муфтига бориб, фалончи менга бундай зулм килди. Ундан халос бўлиш учун нима килишим керак?, дейиш мумкин. Аммо якин кишилари хакида сўрамокчи бўлса, мас: бир одамга отаси ёки эри зулм килса кабилида гапирса яхша бўлади.\n4- Мусулмонларни ёмонликдан огохлантириш. Масалан, ровий (хадисни ривоят килувчи) ёки гувохнинг айбини билса айтиб кўйиш. Бу иш жоизгина эмас, балки вожибдир. Кудачилик ёки шерикчилик ишларда хам айбни яширмасдан айтишлик.\n5- Бир одам фиску-фужур ишларни хеч кимдан яширмасдан очикчасига килаётган бўлса уни гапириш мумкин.\n6- Аниклик киритиш: Масалан, биров кўр, кар ёки соков лакаби билан танилган бўлса, уни (таништишир пайтида зарур бўлса) айтиш мумкин. Унинг бошка бир хурматли сифати айтилиб, аниклик киритилса яхширок бўлади.\nГийбат харомдир, гунохи кабирадир унинг каффорати хусисида олимлар ихтилоф килган бўлсалар хам, тавба килиш вожиблиги хусусида иттифок килганлар.\nТавба кабул бўлишининг учта шарти бор:\n1. Килинган гунохдан тийилиш.\n2. Килган ишдан пушаймон бўлиш.\n3. Кайтиб килмасликка катъий карор килиш.\nГийбатдан тавба килишнинг тўртинчи шарти хам бор. Чунки гийбатчи иккита жиноят килади. Биринчидан, у харом ишни килиб Аллохнинг хаккига жиноят килади. Унинг каффорати тавба ва пушмон килиш. Иккичидан, у банданинг хаккига жиноят килган бўлади. Бунда агар айтган гапи ўша одамнинг кулогига етиб борган бўлса, ундан кечирим сўраб килган ишидан пушаймонлигини изхор килади, агар гийбати унинг кулогига етиб бормаган бўлса, гапириб ўлтирмайдида гойибона унинг хаккига истигфор айтади.\nСалафларнинг дурдона сўзларидан\nВо ажаб! Инсон харом ейиш, зулм, зино, ўгрилик килиш ва арок ичиш каби ишлардан тийила оладию, тилини тийишга келганда ожизлак килиб колади. Келинг, яхшиси бу хусусда салафларнинг холига бир назар ташлайлик.\nВахб айтади: ″Мен бирор инсонни гийбат килсам бир кун рўза тутиб бераман, деб назр килдим. Аммо гийбатни ташлай олмадим. Гийбат хам килавердим, рўза хам тутавердим. Кейин хар бир гийбатим учун бир дирхам садака киламан, деб ният килдим. Шу дирхамларни яхши кўрганимдан гийбатни ташладим″.\nСуфён ибн Хусайн айтади: ″Илёс ибн Муовиянинг олдида ўтирган эдим, бир киши ўтиб колди. Мен уни камситадиган бир гап айтдим. Шунда у:″Жим бўл″, деди. Кейин менга Илёс ибн Муовия шундай деди:\n- Румга карши уриш килганмисан?\n- Мўгул-татарларга карши уриш килганмисан?\n- Сендан руму-мўгиллар саломат бўлибдию, мусулмон биродаринг саломат бўлмабти-да.\nШундан кейин бу ишни кайтиб килмадим″.\n«Муъминнинг сендан оладиган насибаси учта бўлсин. Унга фойда бермасанг зарар хам килма, уни хурсанд килолмасанг гамга хам солма, мактай олмасанг ёмонлама хам».\nИброхим ибн Адхам зиёфатга чакирилибди. Келиб ўтиргач, одамлар: Фалончи келмади дейишибди. Шунда улардан бири: ″Ўзи у огиркарвон одам″,- дебди. Бу гапни эшитган Иброхим: ″Мени корним шу ахволга солди. Кайси бир зиёфатга бормай, бир мусулмонни гийбат килмай иложим йўк″, — деб хеч нарса емай чикиб кетибди.\nРабийъ ибн Хайсамга: «Сиз бировни айблаганингизни кўрмадик», деганларида: «Ўзимдан рози эмасману бошкани ёмонлашга каёкдан вакт топай», — деган экан.\nХасан Басрий рахматуллохи алайхга, сизни фалончи гийбат килди, дейишса, унга бир товок хурмо хадя килибди. Халиги одам келиб, мен сизни гийбат килсам, сиз менга хадя берасизми? — дебди. Шунда Хасан Басрий рахматуллох алайх: «Барча яхши амалларингни савобини хадя килган экансан, шунга яраша муомала килиб кўйишни хохладим», деган эканлар.\nАбдуллох ибн Муборак шундай деган эканлар:\n«Агар бировни гийбат килмокчи бўлсам, аввало ота-онамни гийбат килардим. Чунки, менинг яхши амалларим савобига ўшалар хаклирок».\nАшхаб ибн Абдулазиз ўзини гийбат килган одамга мактуб йўллаб, шундай дебди:\n«Аммо баъд: Сенга мактуб ёзишимга сабаб, мен хакимда кўпрок гийбат килгин дер эдиму, лекин гунох йўлига сени чакиришдан кўркдим. Билгинки, мен сенинг яхшиликларинг ичида кўйлар яйловда юргандек юрибман. Вассалом».\nНамозин, рўзасин, бор амалларин,\nСавобин бўлишар ким килса гийбат.\nГунохни кўтарур, во ажаб.\nЎгил-кизга хам килмас бундай саховат.\nАбу Бакр ибн Абдуррахмон айтади:\n«Ўзинг колиб, одамларни гапириб юрмагин. Чунки сен уларга эмас ўзингга ўзинг жавобгарсан. Кунингни, фалончи ундай, фалончи бундай, деган гаплар билан ўтказиб юборма, чунки хар бир айтган гапинг сакланиб сенинг зиёнингга ишлар».\nИйсо алайхис-салом хаворийларидан: «Шамол авратининг бир четини очиб ташлаган холда ётган бир одамнинг олдига келиб колсангизлар, уни ёпиб кўярмидингизлар?», — деб сўрадилар.\n-Ха — дедилар.\n-Бекор айтибсизлар. Колганини хам очиб ташлардингизлар.\n-Субханаллох, кандай килиб колганини хам очиб ташлаймиз?!\n-Олдингизда биродарларингиздан бирининг бир айби айтилса, унинг колган барча ёмон ишлари хакида сўзлашмайсизларми? Шу ишларингиз унинг колган авратини очиб ташлашингиз эмасми?\nҒийбат аталмиш машъум касалликдан кутилиш учун билиш ва килиш керак бўлган айрим ишларни санаб ўтамиз.\n1. Ғийбатчи Аллохнинг газаби ва азобига гирифтор бўлур.\n2. Унинг яхши амалларининг савоблари ўзи гийбат килган одамга ўтиб кетар. Яхшилиги бўлмаса, гийбат килинувчининг гунохлари унинг устига юкланур. Ким ушбуни ёдида тутса тилини гийбатдан бутунлай тияди.\n3. Ғийбатчи ўзининг айбларини ўйлаб уларни ўнглашга харакат килсин. Ўзи айбли бўлатуриб, бошкани айблашдан уялсин.\n4. Ўзида ундай айб бўлмаса Аллохга хамд айтиб шукур килсин. Нафсини энг катта айб (яъни гийбат айби) билан кир килмасин.\n5. Мусулмон биродарини гийбат килиш унинг ўлик холида гўштини ейиш билан баробардир. Гийбатчи ўз биродарини гўштини еяётганини хис килсин.\n6. Ғийбатчини ўз холига ташлаб кўймасдан, дархол тўхтатмок лозим. Бир мусулмоннинг обрўсини ўзи йўк бўлса хам химоя килиш вожиб.\n7. Ғийбат ва тилни гийбатдан саклаш хусусида келган хадисларни эслаш лозим.\nПайгамбар саллаллоху алайхи ва саллам:\n«Биласизларми? Хонавайрон, карздор-муфлис ким?, — деб сўрадилар.\n- Биз пули хам, нарсаси хам йўк одамни хонавайрон муфлис одам деймиз, — дейишди.\n- Умматимнинг хонавайрон муфлиси шундай кимсадирки, у Киёмат кунига намози, рўзаси, закоти билан келур. Айни пайтда бир одамни хакорат килган, бировнинг молини еган, яна бировни нохак конини тўккан, яна бировни эса урган бўлади. Бу кимсаларга унинг яхши амалларининг савобидан берилур. Карзини тўлаб бўлмай туриб, яхшиликларининг савоби тугаб колса, уларнинг хатоларидан олиниб унинг устига юкланур. Кейин ўзи дўзахга ташланур, —дедилар». (Имом Муслим ривояти).\nҒийбатдан ман килишнинг фазилати\nҒийбатнинг шохиди бўлган мусулмон уни дархол тўхтатиб, биродарининг обрўсини саклаб колмоги лозим. Бу иш нафл эмас вожибдир. Агар тўхтатилмаса эртами-кеч жазосини тортилур. Бу вазифани адо этишнинг фазилати хусусида ёркин далиллар келган.\nАсмо бинт Язиднинг ривоят килишича, Пайгамбар саллаллоху алайхи ва саллам шундай деганлар:\n«Кимки, дўстининг обрўсини ўзи йўклигида химоя килса, уни дўзахдан озод килиш Аллохнинг устидаги хак бўлиб колади».\nЯна Пайгамбар саллаллоху алайхи ва саллам шундай дейдилар:\n«Кимки, биродарининг обрўсини сакласа, Аллох таъоло Киёмат куни уни дўзахдан саклайди». (Термизий ривояти)\nБиродарим, гийбатга кулок солган одам гийбатчининг гунохига шерикдир. Иложи бўлса тили билан, бўлмаса, дили билан кайтармок лозим. Кодир бўла туриб кайтармаса, гунохкор бўлур. Тили билан ″Жим бўл″, дейишию, ичида ўзи хохлаб туриши мунофикликдир. Тўхташликка ишора килишнинг ўзи кифоя килмайди. Очикчасига кайтармок лозим.\n«Кимнинг олдида бир муъмин хорланса ва у ёрдам беришга кодир бўла туриб ёрдам бермаса, уни Аллох Киёмат кунида хамма халойик кошида хорлайди».\nБиродарим! Ғийбатчининг мажлисларни кирлатишига, обрўларни тўкишига асло йўл кўйманг. Мусулмонларнинг шарафини химоя килинг. Шояд сиз йўк бўлиб ўша гийбатчи гўштингизни емокчи бўлганда, сиз учун хам бир химоячи топилиб колса.


Исмоилбек Ҳазратлари ила суҳбат « Ўзбекистон Халқ Ҳаракати\nИсмоилбек Ҳазратлари ила суҳбат\n10 October 2016 - 6:00\n…20 июн, аср вақти эди. Марғилонлик бир мударрис жаноблари ила Истанбулнинг Гулхона паркининг соядор йўлагинда юрар эдук. Олдимизда тоторча барра қаракўли телпаклик бир тотор ила фаслик бир турк оҳисталик ила кетарлар эди. Биз тез юруб ўтдук. Иккиси-да ошинодек кўрунди. Бир қўлумни кўксумға қўюб салом ишорати бериб, ўтдум. Кўнглумға келдики, бу тотор Исмоилбекға ўхшайдур. Балки онга ўхшаш бир кишидур, Фаслик турк бўлса муҳаррир Ҳамдуллоҳ Субҳибек жаноблари эди. Ҳануз ўн қадам кетмаб эдук, «Ай, хожа», деб орқамдан ошино бир садо эшиттим. Қалбим уруб, ман бу зотни Исмоилбек ҳазратлари эканлигиға шубҳам қолмай, қайтиб масофға этдук.\nҲамдуллоҳ Субҳибек ҳувийятимизни* баён қилиб экан. Мулоқот асносинда дердилар: «На ичун буқадар кўчаланмоқ?» (яъни на учун мунча тез мўйсафид бўлмоқ?) Ман ҳам билоихтиёр*: «Афандим на учун бу қадар ориқланмоқ?»\nУстод ҳазратлари буюрдилар: «На чора, ҳиссамиз бўйла…»\nЭртаға Шом ва Мисрға азимат этишимни арз этдим. Ундай бўлса суҳбат этайлук, дедилар. Ташаккур айтдим. Ҳамдуллоҳ Субҳибек афандина жавоб бердилар. Ман ҳам мударрис афандидан айрилдим.\nПаркдан чиқиб, арбаға миниб, устод ҳазратларининг манзили Шоҳин пошо ўтелиға келдук. Таом буюрдилар. Аммо иштаҳалари йўҳ. Садолари хаста ва ҳар 3—4 дақиқада ҳафифгина* йўталиб, балғам ташлайдурлар. Ҳужрада манга Русиядан, Туркистондан, умум олами исломдан, дунёдан сўйлайдурлар. Мусулмонларни кундан-кун тараққий этишини сўйлаб хурсанд бўлурлар. Яна дерларки, Маҳмудхўжа, энди сиз сўйланг, боқолим.\nСамарқанд, Бухоро, Тошканд, Хива, Фарғона, хулоса, ҳар биридан сўйлайман.\n— Оллоҳга шукур. Ҳукумат мактабларинда Туркистонли қардошлар бола бермоқға бошламишлар. Бугун 2 жарида ва бир мажаллангиз вор, мактабларингизда бироз тараққийда. Албатта мустаид* тараққийсиз ҳукумат мактабларинда зиёдароқ бола берингиз. Рус маданиятидан қочмангиз… Оҳ, билмийм, шу Бухоро на ўлур, — дерлар.\nМан дерман: «Афандим, Бухорони ҳукуматимиз, яъни Русия тарбият этмагунча Бухородан бир шайъи умид этиб бўлмас».\nЧунончи… устод дерлар:\n— Эвет*, охири шўйла ўлмоғи лозим келур.\nЯна сўз бошқа тарафға кетар. Ман бир неча дафъа талаби рухсат этдим: «Балки зотингиз истироҳат этарсиз?»\nУстод ҳазратлари дер: «Хожа афанди, сиз бурада бўлинсангиз, баним роҳатим зиёда бўлур. Агарда кетсангиз, мактуб ёзмоқға тутинарман».\nУстод ҳазратлари феврал ойинда Петрўғрадға бориб мусулмон фраксиясини Муҳаммад Фотиҳ афанди ва бошқалар ила эм этиб келганда, иттифоқан совуқ олиб, андан бери нохуш бўлиб эканларки, Петрўғраддаги мажлис машваратға хасталикдан боролмаганлари учун ниҳоятда таассуф этарлар эди. Агарда Истанбул ҳавоси ёқса, бир неча муддат турмоқчи эдилар. Олдимиздаги қишни, Оллоҳ қўйса, Миср ал-Қоҳираға ўтказиб, анда ҳам баъзи ишлар ишламоқчи эдилар. Қайтишда мани Боғчасаройда даъват ва Қримни афтомобил ила бирга юруб манга кўрсатмоқни ваъда этдилар. Мен ҳам қайтишда Боғчасаройға кирмоқни ваъда бердим, аммо бу манхус* муҳораба монеъ бўлди. Муҳтарам устод ориқлаган, йўтал ва балғам ҳар замон машғул қилар. Ҳар замон рухсат хоҳлайман, жавоб бермайдурлар. Изн сўраб, каравот-қорбўлаға чўзулуб, соатлар илан сўзлайдурлар. Бир замон қарасак, ярим оқшомдан бир соат ўтубдур. Яъни том 7 соат суҳбат этибмиз. Зўрға жавоб бериб зина бошиғача узатиб, қайтишга Боғчасаройға киришимға қайта-қайта сўз олдилар.\n7 сана муқаддам устод ҳазратлари Самарқандға келиб, муаллим Шакурий ва бизға меҳмон бўлуб эдилар. У замонгидан кўра энди кўп ориғлаб эканлар. Устод ҳазратларини Истанбулда кўрмоқ ва суҳбат этмоқ ҳеч хаёлимға ўтмаган эди. Оллоҳнинг лутфи ила устод ҳазратларининг танҳои 7 соат суҳбатларидан у қадар файз топиб мамнун қолдимки, айтган ила адо этолмайман ва ул суҳбатнинг лаззати асло мандан кетмайдур. Кошки эртаси Шомға кетмай устод ҳазратлари ила зиёдароқ суҳбат этса эдим. Оҳ! Ул устоди комилни энди қўлдан бердук ва олами руҳонийға учди. Балки уйқуларда, ҳулёларда* ул зоти сотуда* сифатнинг руҳи ила суҳбат этармиз.\nОн айш гузашта, ки дигар бор нагардад…\nҲувийят – шахсият\nБилоихтиёр – ихтиёрсиз\nҲафиф – енгил\nМустаид – истеъдодли\nЭвет – ҳа, тўғри\nМанхус – наҳсда қолган\nҲулё – хаёл\nЗоти сотуда – зоти шарифи\n Журналда шу сарлавҳа билая берилган. Муаллифнинг мазкур саёҳати хотиралари билан боғлиқлиги учун киритилди\n Таржимаси: у ишрат ўтди, бошқа қайтиб келмайди.


Нўъмон Ҳасанов: “Бу йилги таркибни ўзим танладим” - PFС "Navbahor"\nНўъмон Ҳасанов: “Бу йилги таркибни ўзим танладим”\nХабарингиз бор, бугун пойтахтимиздаги “Миллий” стадионда, ЎЗПФЛ биносида Coca Cola Суперлига – 2021 мавсумига қуръа ташлаш маросими бўлиб ўтди. Маросимдан сўнг, “Навбаҳор” бош мураббийи Нўъмон Ҳасанов “Спорт” телеканалига интервью берди.\nҚуйида унинг фикрларини эътиборингизга ҳавола этяпмиз.\n- Дастлабки турда “Сўғдиёна”га қарши майдонга тушадиган бўлдик. Мен бу жамоа ва унинг мураббийини ҳурмат қиламан. Жиззахликлар билан яхши ўйин бўлади, деб ўйлайман. Келинглар, кўринглар, ҳар икки жамоа чиройли ўйин кўрсатади. Ҳамма жамоалар тайёргарликни яхши ўтказишди.\nБир-иккита ўйин ўтказилгандан кейин кимнинг фаворит эканлиги аниқ бўлади.\nБу йилги таркибни ўзим танладим ва футболчиларни ўзим чақирдим, ўтган йилги футболчилардан кўпчилиги сафимизда қолди. Мухлисларимиз бу йил бошқача “Навбаҳор”, кучлироқ жамоани кўришади.\nАзиз Турғунбоевнинг кетиши жамоа учун катта йўқотиш. Уни жуда ҳурмат қиламан, бирга ишлаганимиздан хурсандман.Турғунбоевнинг ўз устида ишлашини кўрдим. Унга омад тилайман, чиройли ўйинлари билан мухлисларни хурсанд қилсин.\nМухлисларга тилагим, бизни қўллаб-қувватлашсин, битта оила бўлайлик. Ўйин пайти ҳар хил вазият бўлади. Қўлимиздан келганча, биринчи учрашувда мухлисларни хурсанд қилиш ниятидамиз.\nVAR ҳамма ўйинларда қўлланилса яхши бўлади.


Қуръонга мактуб | Muslimaat.uz\nМанзилингиз:Муслимаат»Бош саҳифа»Сара мақолалар»Қуръонга мактуб\nBy Muslimaat on\t Oktabr 3, 2017 Сара мақолалар\nҚуръоним менинг… Сени ҳамма нарсадан ортиқроқ севаман. Чунки Сен оламлар Яратувчисининг Каломисан. Ҳар доим сени қўлга олганимда мадҳига барча калималар ожизлик қиладиган хушбўй мушк ифорига тўяман. Сени тунда қучиб ётсам ҳам тонг отиши, кўз очишим билан қаттиқ соғиниб қоламан.\nЭй, ҳаётим мазмуни бўлган Қуръоним – сени ҳар куни тиловат қилмоқни севаман. Бу эса менинг ҳаёти дунёдаги энг улкан бахтим, энг олий саодатимдир. Ахир мен бутун борлиқ Яратувчисининг сўзларини қироат қилмоқдаман. …Аслида менинг гуноҳкор бу забоним Сенинг бир ҳарфингни-да ўқимоққа лойиқ эмас…\nЭй, мен учун дунёнинг барча гўзалликларидан-да гўзал бўлган Қуръоним! Сени маъсият кирликлари ила кирланган забонимда тиловат қилаётганимдан жуда қаттиқ уятдаман. Аммо шу гуноҳкор забонимни, балки бутун вужудимни покламоқ учун ҳам тиловат қилавераман. Сен эса менинг қалбим томон йўл ол. Унга ўрнаш ва унинг баҳорига айлан. Агар Сен бу қалбга кирсанг, кузу қишлар, жазирама ёзлар Сени “Марҳабо” дея қарши олур:\nМАРҲАБО ЭЙ БИЗНИНГ НАЖОТИМИЗ, МАРҲАБО…


Давлат қанча муддат давомида ёрдам бериши керак: фақат карантиндами ёки ундан кейинги инқирозда ҳамми?\n12:31 / 11.04.2020\n“[Давлат томонидан пулнинг] карантин давомида берилишининг яхши томони одамлар каратиндан қийналмаган ҳолда чиқиб кетиш эҳтимоли бўлади. Гап энг қийналган 5-10 миллионта оила ҳақида кетяпти. Иккинчиси, карантиндан кейин берилишининг ҳам ўзига яраша яхши томони бор: иқтисодиётнинг бошдан юриб кетишига замин яратади. Бу иқтисодий ислоҳотлар билан биргаликда амалга оширилса, яхшироқ бўлади. Масалан, импорт божларининг бекор қилиниши. Агар импорт божлари бекор қилинса, ҳамма товар ва хизматларнинг нархи тушади. Шунга ўхшаган ислоҳотлар билан биргаликда қилинса, Ўзбекистон инқироздан нисбатан тезроқ ўтиб кетиши мумкин”, - деди Беҳзод Ҳошимов.\nУ давлат қарзни қаердан олиши мумкинлиги ҳақида ҳам фикр билдирди.\n“Ҳозир халқаро молиявий ташкилотлар бор: Халқаро валюта жамғармаси, Жаҳон банки. Шу икки ташкилот ҳам ёрдам бериш ҳақида гапиришяпти. Бундан ташқари, Европа тикланиш ва тараққиёт банки, Осиё тараққиёт банки бор. Улар ҳам Ўзбекистон каби мамлакатларга ёрдам бериш ҳақида гапиришяпти.\nЎзбекистон қарз олиши мумкин. Қарзни облигациялар орқали олиш мумкин. Яқинда Ўзбекистон Лондон биржасида тахминан 1 миллиард долларга евробондларга жойлаштирганди, худди шундай қилиб, чет элдан қарз олиш мақсадга мувофиқ бўлади. Чунки бундай маблағ ўз вақтида керак”, - деди Ҳошимов.\nОлимнинг таъкидича, ёрдам берилиши керак бўлган одамларни маҳалла қўмиталаридаги маълумотлар орқали топиш мумкин.\n“Ўзбекистоннинг меҳнат статистикасига қараладиган бўлса, меҳнатга лаёқатли инсонлар таҳминан 25 миллион атрофида. Шулардан 5,6 миллиони расмий иш жойида ишлайди. Яъни солиқ қўмитаси уларнинг иш даромадлари ҳақида хабари бор. Қолган 18,9 миллиони эса норасмий секторда фаолият юритишади. Уларнинг даромадлари ҳақида биз ҳеч нарса билмаймиз. Шунинг учун ҳам кўп мамлакатларда турли ижтимоий дастурлар бор. Улар одамлардан қанча даромад олишлари ҳақида сўраб, уни билишга ҳаракат қилади. Кўпинча даромади кўп одамлар бундай нарсаларга боргиси келмайди. Чунки у ердаги бюрократия – ҳужжат топшириш, ўзини камбағал деб айтиш каби тўсиқлар бор. Пули бор одам бу нарса билан шуғулланмайди”, - деди Ҳошимов.\nОдамларга ёрдамни пул билан берган яхшими ёки озиқ-овқат биланми?\n“Мен иқтисодчи бўлганим учун пул билан берган яхши деб ҳисоблайман. Чунки ҳар бир оила ўз шароитидан келиб чиқиб, нима олишни бошқалардан кўра яхшироқ билиши мумкин. Кимгадир дори-дармон, яна бошқа одамга кийим керакдир. Масалан, кунбай ишлайдиган юз минглаб одамлар рўзғорини тебратарди: кунига пул олиб, шу пулдан қарзини тўларди, свет, газга тўларди, уйини таъмирларди. Шунга ўхшаган харажатлар бор. Ҳамма пулини ҳам озиқ-овқатга сарфламайди.\nҲозирда қилинаётган волонтёрлик ишлари жуда ҳам олийжаноб, муҳим деб ўйлайман. Лекин давлат сиёсати нуқтайи-назардан пулни картошка, гуручга чақиб берган яхшими ёки пул беришми деганда, албатта пул дердим. Энг заиф одамлар, яъни фарзандлари бор, камбағал одамларга пул орқали ёрдам беришни яхши сиёсат деб ўйлардим”, - деди Беҳзод Ҳошимов.


«Бирдамлик» Халқ Демократик партияси 15 ёшда! – mulkdor.com\nApril 10 2019, 03:04 Бирдамлик Халқ Демократик ҲаракатиМулкдорМулкдорларСиёсатЎзбекистонХабарлар\nЎзбек халқида «Бўладиган бола 15 ёшда бошман дейди, бўлмайдиган бола эллик ёшда ёшман дейди», деган пурмаъно мақол бор. Бугун ўзининг 15 ёшини нишонлаётган «Бирдамлик» Халқ Демократик партиясини мазкур мақолдан келиб чиққан ҳолда ва албатта кўпчилик сиёсатчилару зиёлилар тавсифига биноан «бўладиган бола» деб эътироф этсак, хато бўлмас. Бу эътирофларимизни «Бирдамлик» ХДП ўтган 15 йил давомида сиёсий майдонда ўз нуфузига эга бўлгани, паст-баланд йўллардан дадил одимлаб келаётгани, мамлакатда сиёсий вазият оғир бўлишига қарамасдан илк ташкил топган кунида танлаган позициясидан ортга қайтмагани, аксинча позицияларини янада такомиллаштириб бораёгани яққол тасдиқлайди.\nЎз фаолиятини 2004 йил 10-апрелда бошлаган «Бирдамлик» Халқ Демократик партияси ўтган йиллар ичида эл-юрт орасида ўз обрўйига, мартабасига эга бўлиб, нуфузли сиёсий ташкилотга айланди. Бетиним саъй-ҳаракатларимиз туфайли «Бирдамлик» дунёдаги машҳур сиёсий элита вакиллари ва сиёсат оламидаги донгдор арбоблар тилига тушди. Бугун 15 ёшини нишонлаётган «Бирдамлик» Халқ Демократик партияси учун, айниқса, ўтган 2018 йил синовли йил бўлди.\n2018 йил 15-ноябрда биз «Бирдамлик»нинг навбатдаги Қурултойини Ўзбекистоннинг янги ҳукуматининг ҳар қандай қаршиликларига, босим ва таъқибларига, таҳдидларига қарамасдан белгиланган куни юксак савияда, кўтаринки руҳда ўтказишга эришдик. Худди шу куни «Бирдамлик» Халқ демократик ҳаракатини «Бирдамлик» Халқ Демократик партиясига айлантиришга муваффақ бўлдик.\nГарчи, «Бирдамлик»нинг қўшни Қозоғистон Республикасидаги Чимкент шаҳрида бўлиб ўтиши белгиланган Қурултойига Ўзбекистон ва Қозоғистон ҳукуматлари жиддий қаршилик қилган бўлса-да, мени Ўзбекистон ва Қозоғистонга киришимга жиддий қаршилик қилиб, чегарадан ўтказмаган бўлса-да, биз аъзоларимиз билан бирга, барибир ўз олдимизга қўйган мақсадларимизга эришиб, бизнинг демократик тамойилларимизга қарши бўлган Шавкат Мирзиёев етакчилигидаги амалдаги ҳукумат устидан ҳақиқий сиёсий ғалаба қозондик.\nЭслатиб ўтамиз, ҳар қандай зулму зўравонликларга қарамасдан «Бирдамлик» шу кунга қадар учта қурултойини ўтказишга муваффақ бўлган сиёсий ташкилотдир. «Бирдамлик»нинг 2009 йилда Қашқадарё вилоятининг Шаҳрисабз шаҳрида ўтказилган Биринчи Қурултойида бошқа вилоятлардаги фаолларнинг иштирок этишига қаттиқ қаршилик кўрсатилди. Шу сабабли «Бирдамлик»нинг Биринчи Қурултойи Конференция шаклида қолдирилди. Ниҳоят, биз Иккинчи Қурултойни АҚШнинг Сент-Льюс шаҳрида 2014 йилнинг 26-27 апрель кунларида ўтказишга муваффақ бўлдик. Учинчи Қурултойни эса юқорида таъкидлаганимдек, ўтган йилнинг 15-ноябрида уюшқоқлик билан ўтказдик.\nИшончимиз комилки, «Бирдамлик» ХДП келгусида ўз олдига қўйган мақсадларга, албатта эришади. Фурсатдан фойдаланиб, мен Партиямизнинг барча фаолларини ҳамда бизга хайрихоҳ дўст-биродорларимизни ҳамда барча маслакдошларимизни «Бирдамлик» ХДПнинг 15 йиллиги билан чин қалбимдан табриклайман.\nСизларга мустаҳкам соғлик, метин ирода ва олдимизга қўйган мақсадларимизга эришиш йўлида сабот ва матонат тилайман.


Терининг мураккаб касаллиги бўлган буллёзли эпидермолиз (БЭ)га чалинган инсонлар ўз курашларида ёлғиз эмаслигини тушуниши учун қўллаб-қувватлаш керак ва хавфсизлик ҳиссини сингдириш лозим. Бундай болалар “Капалак болалар” деб аталади, уларнинг заиф териси капалакнинг нозик қанотларига ўхшатилади. Ўзбекистонда “Капалак болалар” нодавлат нотижорат ташкилоти ана шундай инсонлар ҳақида қайғурмоқда. Беморларни қандай қўллаб-қувватлаш, касаллик, БЭнинг биринчи белгилари намоён бўлганда кимга мурожаат қилиш кераклиги ҳақида ННТ болалар дерматологи Мадамин Холдорбеков сўзлаб берди.\nННТ болалар дерматологи Мадамин Холдорбеков\n– Мадамин, буллёзли эпидермолизнинг биринчи белгилари ва уни қандай ташхислаш ҳақида сўзлаб берсангиз. У нималардан иборат?\n– Буллёзли эпидермолиз – ноёб (орфан) тери касаллиги ҳисобланади. Унинг сабаби генетик нуқсон ва у туфайли организмда тери қатламларининг бирикмаларига масъул бўлган оқсил етишмаслиги кузатилади. БЭнинг биринчи белгилари чақалоқнинг туғилишида дарҳол пайдо бўлиши мумкин, чунки туғилиш йўллари орқали чақалоқнинг терисига таъсир кўрсатилади ва туғилгандан сўнг унинг танасидаги пуфакчаларни кўрамиз. Пуфакчалар касалликнинг биринчи белгисидир. Бу ерда дерматологнинг махсус тайёргарлиги муҳим аҳамиятга эга, у ўз вақтида тўғри ташхис қўйиши ва даволашни дарҳол бошлаши лозим. Шунингдек, ота-онани боланинг терисини тўғри парвариш қилишга ўргатиш керак. Самарали парвариш, махсус воситалар ва боғлов материаллари “капалак болалар”нинг ҳаётини сезиларли даражада енгиллаштиради.\n– Касалликнинг биринчи аломатларида “капалак болалар” ва уларнинг қариндошлари кимга мурожаат қилиши мумкин?\n– Бола терисида биринчи пуфакчалар пайдо бўлганда Соғлиқни сақлаш вазирлигининг Республика ихтисослаштирилган дерматовенерология ва косметология илмий-амалий тиббиёт марказига мурожаат қилиш лозим. Дерматолог беморни тўлиқ ўрганиб, клиник белгиларини баҳолаб бўлгач, ташхис қўйиши керак. Бундан ташқари, мамлакат бўйлаб буллёзли эпидермолиз ва уни даволаш усуллари бўйича махсус тайёрланган шифокорлар ишлайдиган минтақавий тери-венерологик диспансерлар (ТТД) мавжуд.\n– “Капалак болалар” ННТ васийлигида бўлганларга қандай ёрдам кўрсатилмоқда?\n– Бир неча йил олдин буллёзли эпидермолиз ҳақида жуда кам одам билар эди. Ҳатто шифокорлар ҳам бу касаллик ҳақида оз маълумотга эга эди. Жаҳон статистикасига кўра, БЭ 50-100 минг янги туғилган чақалоқлардан биттасида учрайди. БЭга чалинган инсонларга фақат симптоматик ёрдам бериш мумкин. “Капалак болалар” ННТ фаолиятининг бошланиши билан Ўзбекистонда жамият ана шундай одамларга эътибор қаратди. Ташкилот ўз васийлигида бўлганларга тиббий, моддий, ахборот, психологик ва ҳуқуқий ёрдам кўрсатади. ННТ жамоаси доимий равишда бутун мамлакат бўйлаб “капалак болалар” патронажини ўтказади. Беморларга манзилли ёрдам, агар керак бўлса, соғлиғига кўра уларни касалхонага ётқизиш бўйича ҳам кўмак берилади. БЭга чалинган болалар ва катталарга мунтазам ёрдам қилиниб, улар зарур боғлов материаллари, терини парвариш қилиш маҳсулотлари ва бепул озиқ-овқат маҳсулотларини олади.\n– Бугунги кунда бундай болалар қандай қийинчиликларга дуч келмоқда?\n– Қийинчиликлар бисёр, БЭ бу касалликка чалинган инсонларнинг иккинчи исмидир. Улар туғилганидан бошлаб, танасида оғриқ ҳисси бўлади, бу ҳатто соғлом инсоннинг тасаввурига сиғмайди. Биласизми, ҳар куни яраларни боғлаш ва терини парвариш қилиш учун “капалаклар”га 2 соатдан 4 соатгача вақт кетади. Махсус маҳсулотларни истеъмол қилиб, нозик терига зарар етказмаслик учун юмшоқ табиий материаллардан ва тикувлари ҳам юмшоқ бўлган кийим кийиш керак. Мактабда ҳам “капалак болалар” жуда эҳтиёт бўлиши лозим: танага шикаст етказадиган ўйинларни ўйнамасликка ҳаракат қилиш, ҳатто дўстлар билан қўл бериб саломлашмаслик керак.\nКўпчилик билмасдан бу касалликни юқумли деб ҳисоблайди ва БЭга чалинган инсонлар билан мулоқот қилишдан чўчийди. Лекин ундай эмас. Буллёзли эпидермолиз - терининг генетик касаллиги ва “мерос” бўлиб ўтади. Қайтараман – касаллик юқумли эмас! Шуни айтиш керакки, қийинчиликларга қарамай, бизнинг болаларимиз жуда кучли ва қатъийлар. Улар мактабга боради ва ижодкорлик билан шуғулланади. Расм чизишади ва мусиқа асбобларида ўйнашади, улар самимий бўлиб, эътиборни яхши кўрадилар.\n– “Капалак болалар” терисини парвариш қилиши учун қандай умумий тавсиялар беришингиз мумкин?\n– Ҳозирги кунда ташкилотдаги барча болалар ва уларнинг қариндошлари “капалак болалар”нинг терисини қандай парвариш қилиш кераклигини биладилар. Уларга маслаҳатлар бериш бутун мамлакат бўйлаб “Капалак болалар” ННТ мутахассислари томонидан амалга оширилади. Менинг илк тавсиям - беморлар терининг қуришига йўл қўймаслиги зарур. “Капалак болалар”да янги пуфакчалар пайдо бўлгач, уларни дарҳол очиб қайта ишлаш керак. Шундан сўнг, жароҳатларга махсус восита бўлган боғлов материали қўлланилади, бу боғлов воситалари терига ёпишмайди. Бизнинг васийлигимизда бўлганлар терини тўғри парвариш қилиш учун барча зарур воситалар билан таъминланган. Шуни айтиш керакки, улар импорт қилинадиган қимматбаҳо дорилардир. Берилган боғлов воситаларининг ҳажми “капалак”нинг касаллик даражасига асосланган ҳолда аниқланади.\n– Йилнинг қайси пайтида “капалаклар” терисини парвариш қилиш осонроқ?\n– БЭга чалинган беморлар учун ҳар мавсумнинг ўзига хос жиҳатлари бор. Қишда ва баҳорда терига ғамхўрлик қилиш жуда қулай ва осон. Ёз ва кузда одамларнинг ҳаракати кўп бўлади, айниқса болаларда ва шу сабаб, терининг шикастланиши кузатилиши мумкин. Ҳароратнинг ошиши туфайли бинтлар остида бўлган тери ҳудудлари ҳам терлайди ва “капалаклар” танасида янги пуфакчалар пайдо бўлишига олиб келадиган “иссиқхона эффекти” деб аталувчи жараён вужудга келади, иккиламчи инфекциялар хавфи ортади. БЭга чалинган инсонлар учун энг қулай ҳаво ҳарорати - 22-24 даража.\n– Шифокор бундай беморларни даволаш учун қандай билим ва кўникмаларга эга бўлиши ва қандай тайёргарликдан ўтиши керак?\n– Аввало дерматолог буллёзли эпидермолизни аниқ ташхислашни билиши керак. Касалликнинг айрим турларида боғлов материалларидан фойдаланиш, аксинча, янги пуфакчалар пайдо бўлишига олиб келиши мумкин. “Капалаклар” терисини парвариш қилишнинг асосий қоидаларини ва ҳар хил боғлов воситаларини қандай қилиб тўғри ишлатиш кераклигини билиш керак. Буларнинг барчаси “Капалак болалар” ННТ шифокорларига махсус таълим дастурлари доирасида ўқитилади. Ташкилот онлайн ва офлайн шаклларда семинар ҳамда маърузалар ўтказади. Уларда дунёнинг турли мамлакатларидан келган хорижий ҳамкасблар билан тажриба алмашилади. Албатта, бу ёндашув бизнинг васийлигимиздагиларга сифатли тиббий ёрдам кўрсатиш имконини беради.\n– “Капалак болалар” ННТ васийлигига қандай ўтиш мумкинлигини айтиб беринг. Бу қандай кечади?\n– Бизнинг ишимизда баъзи мураккабликлар мавжуд. Улар бизнинг менталитетимиздаги ўзига хос хусусиятларга боғлиқ. Одамларда жуда кўп саволлар пайдо бўлади: агар биз ташхис ҳақида ҳаммага айтиб берсак ва интернетда бизни одамлар кўришса, ҳеч ким биз билан мулоқот қилмайди, бошқа болалар фарзандларимизни ранжитади, маҳаллада бизни эътиборсиз қолдиришади, деб ўйлашади. Бу фикрлар фарзандларимизнинг фаровон ҳаётига тўсқинлик қилади. Ҳозирда Ўзбекистон бўйича 272 нафар “капалак болалар” рўйхатдан ўтган. Ташкилотимиз шахсий маълумотларнинг махфийлигини кафолатлайди. Васийлигимизда бўлганларнинг ҳар бирига ҳар томонлама ёрдам кўрсатилмоқда. Биз билан бирга, БЭга чалинган инсонлар худди шу ташхис билан яшайдиганлар борлигини ва ўз курашларида ёлғиз эмаслигини ҳис қилишади. “Капалаклар” бир-бири ҳақида билади, ўзаро мулоқот қилади ва дўстдир. Бу кўпроқ куч ва ишонч беради. Биз васийлигимизда бўлган “капалак болалар”ларнинг ҳаёти осонроқ ва қулайроқ бўлиши учун қўлимиздан келганича ҳаракат қиламиз.


Россия толибон ҳукуматини қачон тан олиши...\nМосква шаҳрида Афғонистон бўйича музокараларда минтақадаги 10 давлат вакиллари қатнашмоқда, уларнинг ичида Афғонистонда энг кўп вакил — 11 киши иштирок этяпти.\nРоссия ташқи ишлар вазири Сергей Лавровнинг айтишича, музокараларда толибонларнинг янги ҳукумат тузишга қаратилган ваъдаси ҳамда афғон халқининг ҳуқуқларини таъминлаш масалалари кўриб чиқилган.\nРоссия президентининг Афғонистон бўйича махсус вакили Замир Кобуловнинг билдиришича, толибонларнинг янги ҳукумати улар ҳеч бўлмаганда инсон ҳуқуқларига риоя қилишсагина тан олиниши мумкин. Бундан ташқари, қўшни давлатлар наркотрафик, ноқонуний миграция ва террор ҳаракатларидан хавотирда экани ҳам алоҳида таъкидланган.\nШунингдек, 27 октябрда Эрон пойтахти Теҳрон шаҳрида Афғонистонга қўшни давлатлар иштирокида учрашув, 10 ноябрда эса минтақа давлатлари — Ўзбекистон, Россия, Ҳиндистон, Хитой, Покистон ва Тожикистон миллий хавфсизлик кенгашларининг учрашуви ҳам бўлиб ўтади.\nПандемия даврида Россияда қолиб кетган юртдошларимизни олиб келиш чоралари кўрилмоқда\nХориж Кеча, 10:30\nАвто 04/12, 10:11\nШахсий автомобиллардан фойдаланишда чеклов ўрнатилади – Россия


50 сўм - Ўзбекистон Республикаси Марказий банки\n2018 йил намунасидаги 50 сўм қийматидаги тангаси\nЎзбекистон Республикаси Марказий банкининг янги намунадаги “50 so’m” қийматдаги тангаси никель қотишмаси қопланган пўлатдан тайёрланган бўлиб, ранги оқ.\nТанганинг олд томонида (аверс) танганинг қиймати “50” рақами ва рақамнинг тагида ботиқ ҳолда босма ҳарфларда “so’m” сўзи ёзилган. Рақамнинг икки ён томонида миллий бош кийим – дўппидаги нақш қабариқ ҳолда тасвирланган.\nТанга қийматининг ташқи айланмаси бўйлаб 72 та бўртиб чиққан сферик нуқта туширилган.\nТанганинг орқа томони (реверс) марказида Ўзбекистон Республикасининг давлат герби тасвирланган. Гербнинг ташқи айланаси бўйлаб босма ҳарфларда айланасимон кўринишда “O’ZBEKISTON MARKAZIY BANKI” сўзлари ёзилган.\nДиаметри – 18,0 мм., қалинлиги – 1,0 мм., оғирлиги – 2,0 гр.ни ташкил этади.\nОхирги янгиланиш: 20.01.2022, 12:56 (GMT+5)


21:17 / 17.11.2020 | Илхом | 918\nАссалому алайкум! Мен аёлим билан гап талашиб жахл устида талоғингни бердим деб айтиб юбордим. Лекин эшитишимча эр талок бераётган пайтда бир киши гувох бўлиши керак экан. Лекин мени ёнимда хеч ким йўқ эди. Мен телефон орқали аёлимга талоғингни бердим дедим. Сўнг бир шеригимга бўлган воқеани айтган эдим, у айтдики бир талоқни қайтарса бўлади деб Гайбуллох домла марузаларидан видео лавхани кўрсатди. Бу видеолавхада домла бир талоқни қайтарса бўлади деб айтибди. Хеч қанақа имом ёки домла шарт эмас экан. Эр хотиннинг ўзаро сухбати никох ўрнига ўтиб кетаркан. Шундан сўнг аёлимга телефон қилиб бўлган воқеани айтиб ярашиб олдик. Хозирда бирга яшамоқдамиз. Шу масалада ёрдамингиз керак. Бирга яшасак шариатизга тўғри келадими ёки қайта никох ўқитиш керакми?\n– Ва алайкум ассалом! Талоқни эрнинг оғзидан чиқиши кифоя. Ҳатто хотини эшитмаса ҳам талоқ тушади. Гувоҳ деган нарса мутлақо ёлғон гап. Талоқ икки қисмга бўлинади. Ражъий ва боин. Ражъий талоқда ҳам уч имкониятдан биттаси қўлдан чиқади. Бунда никоҳ ўқитиш шарт бўлмайди. эр хотинлик ришталари боғланса никоҳ ҳам боғланади. Аммо юқорида айтганимиздек учта имкониятдан биттаси кетади. Бу ерда муҳим жиҳат, эр тушган талоқ ражъийми ёки боинми аниқлатиб олиши керак бўлади. Ўзича ражъий бўлса керак деб яшаб кетмаслик керак. Валлоҳу аълам!\nНомаҳрам эркак ва аёл яширин суҳбатлашишини ҳукми\nОта - онага тушунтириш\nҲомиладор аёлнинг ажрашиши


Жамила Эргашева. Ғаниматим онам (бадиа) | www.ziyouz.uz\nБош саҳифа Ўзбек насри онлайн антологиясиЖамила Эргашева (1956)Жамила Эргашева. Ғаниматим онам (бадиа)\nОдатда “Ота-онангиз ҳаётми?”, деб сўрашганда, “Ҳа” десангиз, “Давлатманд одам экансиз” дейишади ҳавас билан.\nОиламиз катта эди. Бобом, момом, амаким, етти фарзанд, қариялар яшайдиган хонадонда бўладиган узлуксиз келди-кетдилар. Шу катта хонадонда онам – ягона хизматкор эди. Нон қилсалар, кичкинтойлар учун албатта кулча ёпилар, қиш кунлари эрталаб турсак, уч офтоба илиққина сувга тўлиб, мактабга киядиган пойафзалларимиз ғиштин печнинг гирдида ювилган, тумшуқларига юмшоқ латталар тиқилган ҳолда иссиққина бўлиб турарди. Орадан қанча йиллар ўтиб кетган бўлса ҳам ана шу пойафзалларни эсласам оёқларимда ажабтовур ёқимли ҳароратни ҳис қиламан.\nСал улғайиб, ёнларига кириб юмушларга ёрдамим тегадиган бўлгач, укаларим бир амаллаб йиғиштирган жойларимни бир пасда тўзғитиб ташлайверишидан нолисам, онам “Қизижоним, сен буларнинг юмушларини суюниб-суюниб, суйиб-суйиб қилгин, эрта-индин беш оғанг — беш қўрғонинг, синглинг — меҳри дарё ғамгусоринг бўлади”, дердилар.\nЭнди ўйлаб қарасам, онагинамнинг зиммасида не юмушимиз бўлса, ўзимизни суйгандек ишимизни ҳам суйиб қилган эканлар.\nОнам ҳеч қачон “Бу иш эркакнинг, бу аёлнинг вазифаси” деб юмуш ажратган аёл эмас. Ўзлари чевар аёл, бир умр элнинг кийимини тикиб, гиламини тўқиган.\nМеҳмонга бориб келишса, отам раҳматлик кулиб-кулиб, момомга гурунг берарди: “Эна, ошхўрга ош, ишхўрга иш йўлиқар, деганлари рост экан. Бунингиз ўлиб тандирга қолип қазди (ёки кийим тикди), мен ош едим”, дер эди.\nИш билганга ҳам қийин-да, онамни кўрганда одамларнинг битказа олмай турган ишлари эсига тушиб қолаверган, “Яхшиям келиб қолдингиз, тандирим тўкилиб қолган, бир қолип қазадиган одам топмай юрган эдим, сиз бошлаб беринг, мен овқатга уннай”, деган, шу билан онагинам этакларини липпасига уриб, қолип қазишга тушиб кетган. Ўзи танти аёл, куч-ғайрати бор, бошлаган ишини чала қолдирмай деб, ош пишгунча ғайрат билан қолипни охиригача қазиб берган.\nОиламиз ўртаҳол эди. Отам оддий ишчи, онам мактабда фаррош бўлиб ишларди. Тиктиришга олиб келишган чиройли газмоллардан баъзан парча-пурча лахтаклар ортиб қолса, синглим иккаламиз диқиллар эдик: “Она, шуни олиб қолайлик, эгаси билиб ўтирибдими?”. Онам ҳалиги лахтакларни шартта қўлимиздан юлиб оларди: “Кишининг ҳақи Тангрининг ўти. У дунёда мен бунинг жавобини беришим керак. Агар эгасига қайтармасам, бу қийқимлар у дунёда илонга айланиб мени қувиб юраркан”.\nОнамга ҳамма ҳавас қилади: “Ҳамма фарзандлари ўқимишли, меҳр-оқибатли. Ўзлари ҳам саксон ёшдан ошган бўлсалар ҳам, на гапидан, на йўлидан адашмаган. Қайтамга тикиш қилиб, ҳамманинг хожатини чиқариб ўтирибди, бизга ҳам шу кишининг йўлини берсин”, деб биров бошларига рўмол, биров елкаларига бир кийимлик сарпо ташласа, “дод” деб, берганларини қайтариб ташлайди: “Йўқ-йўқ, менинг тўримдан гўрим яқин, мени қарздор қилманглар”.\nОнамга “Бу қарз эмас, буларга ховуч дуо берсангиз бўлди. Ўзлари рози бўлиб беришган нарса қарзга ўтмайди”, деган гапни ҳеч тушунтира олмадим.\nОнамнинг уйлари қўшни аёллар учун кўнгил бекати. Биров тўрт оғиз суҳбатларини олиш учун, биров бир оғиз маслахат сўраб, биров ўзи эплай олмаган тикиш-бичишини кўтариб бораверади. Баҳонада қанча гурунг!.. Бир ўзимдан ортиб борганимда олдиларида ўтирган қўшни аёлларни кўриб, тўғриси ҳафсалам пир бўлиб кетади. Қанийди, улар ҳам “Хой, манави кампирнинг қизи келибди, она ва қизнинг бир-бирига айтадиган гаплари бордир”, деб қўзғала қолишса, йўқ, ўтираверишади.\nБир сафар онамдан йигирма ёшлар кичик бир қўшни аёл узилиб кетган маржонини кўтариб чиқибди: “Опа, шуни тузиб бермасангиз, ҳеч кўзим ўтмаяпти”.\nЎзи ошга тушган пашшадек бўлиб, бемаврид кириб келганига ғашим келиб ўтирганди, чақиб ола қолдим: “Боласи тенгги бўлиб сизнинг кўзингиз ўтмаганда, саксон ёшдан ошган онамнинг кўзи ўтадими?”. Аёл заррача ҳам хижолат бўлмади, мендан кўпроқ кириб-чиқиб юрган эшиги-да, онамнинг феълларини билади, худди ўз онасига эркалик қилаётгандек нозланиб, маржонни онамнинг олдига ташлади: “Опам йўлини билади“. Онам ҳам маржонни олиб, у қилди, бу қилди, ипларни хомитди, пишитди, ишқилиб бир пасда беш қатор дурни тузиб, қўшнининг олдига ташладида, ўз-ўзидан мамнун жилмайиб, менга қаради: “Ишнинг ўзини эмас, кўзини билиш керак”. Ҳалиги аёл маржонни тақиб олгач, халтасидан бир шим чиқарди: “Укангиз бир шим олган экан, пича узун келди, тўрт энлилар кесиб, шуниям ғириллатиб бир юриб беринг, опажон. Ўзим қиламан, десам, қуриб кетгур чол, қўймади, бузиб қўясан, шу опага олиб бор, дейди. Мен ҳам вақтида не бир тикишлар қилганман, бир ўтиришда тўрт қизимга тўрт кўйлакни тикиб, сўнг турган пайтларим бўлган. Бу кишим бўлса, менинг ишимдан кўнгли тўлмайди”.\nОнам “ғириллатиб“ бергандан сўнг ҳам оламжаҳон вақт ўтириб, нихоят менинг қовоғим уйилавергач, эрка қўшни ўрнидан турди. Кун шомга қараб йўл олган, менинг вақтим соб бўлган эди: “Она-ей, шу хотин бир ўтиришда тўртта кўйлакни тиккан бўлса, мен осмондаги ойни олиб айвонимга осиб қўйганман. Бир умр савдода ишлаб, тангани тангага уриб, пул қилишдан бошқа ишга вақт ажратмаган хотин-ку бу. Индамай, ёлғон мақтанишларини эшитиб ўтирасиз-ей”. Онам қўл силтайди: “Киши айбин кўрмоқ бору, демоқ йўқ, қизим. Эшигимдан етмиш икки томири эгилиб келиб ўтирибди, қандай юзидан оламан”.\nТўнғич неварам тўққизга кирди, кейингиси етти ёшда. Онагинам уларга чилласи чиққунча биринчи чопонни қавиб кийгизган эди. Шундан бери ҳар икки йилда битта пахталик нимча, битта тўн қавиб беради.\n“Қўйинг, онажон! Бозор тўла чопон, кўзингизнинг нурини аясангиз-чи”, дейман ичим ачиб. “Ай, болам-а, қўлимдан келаркан, қилаяпман. Бозорнинг чопони мен қавиган чопондек бўлармиди? Орасига ватин солган, мен юмшоққина пахта солдим, бу пахталарга қанча қуёш нури сингган, духтирлар уни даво, дейди. Буларни невараларинг кийиб, ёнимга келганда қанча қувонишимни сен тасаввур ҳам қила олмайсан. Шундай аёллар бор, на эрига, на болаларига умрида бир тўн қавиб, кийгиза олмайди. Худога шукур, отангга неча тўн қавиб кийгиздим, болаларимга, невараларимга, энди чевараларимга ҳам тўн қавиб кийгизиш насиб қилди. Бекор ётгандан кимга наф. Кимгадир фойданг тегиб турганга нима етсин”. Ҳар доимгидек онам ҳақ.\nЙиллар ўтган сайин онамизнинг биз фарзандлар учун нечоғлик катта давлат ва ғанимат бахт эканини чуқурроқ ҳис қилиб бораётган бўлсам-да, мени шиддат билан илгари олиб кетаётган ҳаёт ташвишларидан узилиб, ҳа деганда иззатларига етавермайман. Ҳар кун эрталаб аҳвол сўраб, бир қўнғироқ қиламан: “Соғ-саломатмисиз, онажон?”. Онамнинг овози ҳамиша ўктам ва шодон жаранглаб туради: “Раҳмат, болажоним. Ўзинг яхшимисан?.. “Ке-етадилар шу билан… Бир бошдан ҳамманинг аҳволини сўраб чиқадилар, кеча уйларига кимлар келди, қандай ахборотлар берди… Менинг эса вақтим!..\nҲар қандай ҳолатда ҳам сени кечиришини билган одаминг қаршисида ҳар доим ҳам андиша қилиб ўтирмайсан. Кўпинча иложим етганча “Ҳа, хўп” деб тураману, баъзан гапларини шартта бўлиб, “Онажон, шошиб турган эдим”, деб шу кунги фарзандлик вазифамни ниҳоялаб қўя қоламан. Ва онам менинг бу беадаблигимдан сира хафа бўлмайди, аксинча хижолат тортади: “Майли, болам. Ўзингга қара, жонинг соғ бўлсин”.\nКейин эса кундалик ташвишларимга андармон бўлиб кетаман. Ўзимча ўзимни оқлаган бўламан: “Ўзлариям… Ҳеч гаплари тугамайди-да, ахир телефон гурунг учун чиқарилмаганку”, дейман. Аммо барибир ўзимни ўзим юпата олмайман. Аллақаердан онанинг кўзларидаги қувончга харидор бўлган Ҳожи ҳақидаги ривоят ёдимга тушади.\nЭмишки, ҳаж ниятида сафарга чиққан кишига бир оқшом тунаш учун жой берган Ҳожи унинг нима мақсадда йўлга чиққанини эшитиб, кутулмаганда “Онанг борми?” деб сўрайди ва онасининг ҳаётлигини эшитгач, “Мен эллик марта ҳаж қилдим, ҳар сафар ялангоёқ, ялангбош, ёлғиз ҳаж қилдим. Эллик ҳажимнинг ҳам савобини сенга бераман, сен менга онангнинг кўзларидаги қувончни бер”, дейди.\nМен эса вақтимни қизғониб ўтирибман…\nНафақага чиққанимдан буён тез-тез ёнларига бориб, узоқ-узоқ суҳбат қилиб қайтаман. Онагинамнинг юзлари бирам нурли, меҳр тўла нигоҳлари сокин, суҳбатлари шундайлар ширин… Кўнглингизнинг гадоси. Дилингизни оғритиб қуймайин, авайлабгина гапирадилар. Лекин ҳар гапига бир мақол қўшиб гапирмасалар, ҳисобмас. Ҳеч ёнларидан кетгим келмайди. Бир кун сўрадим: “Онажон, армонларингиз кўпми?” Онам бироз ўйланиб турдида, хотиржам жавоб қилди: “Йўқ, болам. Нимага интилсам, аввало Оллоҳ, қолаверса, ўзимнинг ҳаракатим билан эришдим, нимага урунсам, ақли заковатим билан уддаладим. Ҳеч қачон бугунги ишни эртага қўймадим. Худойим ўғил берди, қиз берди, барингизни ризқингиз билан, бахтингиз, мартабангиз билан берди. Бир армоним ота-онам яшайдиган жойдан мактаб жуда узоқ эди, савод чиқара олмадим. Оқ қоғознинг бетидаги ёзувни ўқий олмадим. Турмушга чиққанимдан кейин ҳам ўргансам бўлар эди, оила, бола-чақа ташвишидан орта олмадим. Сизларнинг китоб қучоқлаб юрганларингизни кўрсам, хавасим келади. Агар китоб ўқишни билганимда тикув машинасидан ташқари китоблар ҳам менинг қадрдон дугоналарим бўлиб қолар эди”.\nОнам ҳар нарсадан нолиб юрадиган одамларни ёқтирмайди. Ўзи ҳам ҳеч қачон нолимайди. Шукрлилик, қаноат ҳақидаги ривоят, маталларни кўп айтадилар.\nУшбу сатрларни ёзар эканман, юрагимнинг туб-тубида симиллаб турган соғинч ҳиссини туйдим. Онам — Оллоҳ берган беминнат хазинам, ғанимат неъматим. Шошиб, болалигим ўтган қадрдон уй томон йўлга тушдим.\n← Аввалги Аввалги Тошкентда 20 январь куни Озарбойжонда ҳалок бўлган инсонлар хотирланди\nКейинги → Кейинги: Муҳаммад Содиқ Муҳаммад Юсуф. Бозордан чўчишнинг ҳожати йўқ (1991)


ЎзА - Туркия Республикаси Президенти Бухорога келди\n01.05.2018 13:06 Чоп этиш версияси\nТуркия Республикаси Президенти Бухорога келди\nМамлакатимизда давлат ташрифи билан бўлиб турган Туркия Республикаси Президенти Режеп Таййип Эрдўғон 1 май куни Бухоро вилоятига ташриф буюрди.\nБухоро халқаро аэропортида олий мартабали меҳмонни Ўзбекистон Республикаси Президенти Шавкат Мирзиёев кутиб олди.\nБухоро вилоятида Туркия Республикаси делегациясини кутиб олишга алоҳида тайёргарлик кўрилган. Кўчалар икки мамлакат давлат байроқлари билан безатилган, ранг-баранг панноларга халқларимизнинг дўстлиги ва қардошлиги тараннум этилган сўзлар ёзилган.\nТашриф дастуридан Президентларнинг Бухоро заминида мангу қўним топган азиз-авлиёларимиз хоки пойларини зиёрат қилиши, Бухоро шаҳридаги қадимий Арк қўрғони, Пойи Калон мажмуаси ва бошқа тарихий ёдгорликларни томоша қилиши ўрин олган.\nКуннинг иккинчи ярмида олий мартабали меҳмон Президентимиз ҳамроҳлигида Лаби ҳовуз саҳни ҳамда Девонбеги мадрасасида ўтказиладиган Шашмақом, Бухоро фольклор қўшиқ ва рақсларидан таркиб топган концерт дастурида иштирок этиши кутилмоқда.